text:
Igitabo cy’Intangiriro (Intg 1,1-31 ; 2, 1- 2)
1,1Mu ntangiriro Imana yaremye ijuru n’isi. 2Isi yari ikivangavange kitagira ishusho kandi iriho ubusa. Umwijima wari ubundikiye inyanja y’amazi, n’umwuka w’Imana wahuhiraga hejuru yayo.
3Imana iravuga iti «Nihabeho urumuri!», Urumuri rubaho. 4Imana ibona ko urumuri ari rwiza, nuko itandukanya urumuri n’umwijima. 5Urumuri irwita amanywa, umwijima iwita ijoro. Burira buracya, uba umunsi wa mbere. 6Imana iravuga iti «Nihabeho ikirere hagati y’amazi, gitandukanye amazi n’ayandi mazi!» 7Imana ihanga ikirere, maze itandukanya amazi ari munsi y’ikirere n’amazi ari hejuru y’ikirere. Biba bityo. 8Ikirere Imana icyita ijuru. Burira buracya, uba umunsi wa kabiri. 9Imana iravuga iti «Amazi ari munsi y’ijuru nateranire hamwe, maze ahumutse hagaragare!» Biba bityo. 10Ahumutse Imana ihita ubutaka, ibidendezi by’amazi ibyita inyanja. Imana ibona ari byiza.
11Imana iravuga iti «Ubutaka nibumere ubwatsi butoshye, n’ibyatsi bifite imbuto zibyara ibindi, n’ibiti byeraho imbuto zifitemo umurama, bikurikije ubwoko bwa buri giti!» Biba bityo. 12Ubutaka bumera ubwatsi butoshye, n’ibyatsi bifite imbuto zibyara ibindi, n’ibiti byeraho imbuto zifitemo umurama, bikurikije ubwoko bwa buri giti. Imana ibona ari byiza. 13Burira buracya, uba umunsi wa gatatu.
14Imana iravuga iti «Nihabeho ibinyarumuri mu kirere cy’ijuru bitandukanye amanywa n’ijoro, bibe ibimenyetso biranga ibihe by’amakoraniro, bijye kandi biranga iminsi n’imyaka; 15byakire mu kirere cy’ijuru, kugira ngo bimurikire isi!» Biba bityo. 16Nuko Imana ihanga ibinyarumuri binini bibiri: ikinyarumuri kinini kugira ngo kigenge amanywa, n’ikinyarumuri gito ngo kigenge ijoro; ihanga n’inyenyeri. 17Imana ibishyira mu kirere cy’ijuru, kugira ngo bimurikire isi, 18no kugira ngo bigenge amanywa n’ijoro, bitandukanye urumuri n’umwijima. Imana ibona ari byiza. 19Burira buracya, uba umunsi wa kane.
20Imana iravuga iti «Amazi najagatemo utunyamaswa tuzima, n’ibiguruka biguruke hejuru y’isi, munsi y’ikirere cy’ijuru!» 21Imana irema ibikoko nyamunini by’inyanja, n’ibyinyagambura by’amoko yose byuzura amazi, irema n’ibiguruka byose bya buri bwoko. Imana ibona ari byiza. 22Imana ibiha umugisha ivuga iti «Nimwororoke mugwire, mwuzure amazi y’inyanja, n’ibiguruka bigwire ku isi!» 23Burira buracya, uba umunsi wa gatanu.
24Imana iravuga iti «Ubutaka nibubyare inyamaswa nzima zikurikije amoko yazo: izishobora gutungwa, izikururuka hasi, izo mu ishyamba, zose zikurikije amoko yazo!» Biba bityo. 25Imana ihanga inyamaswa z’ishyamba, n’izishobora gutungwa zikurikije ubwoko bwazo, n’intondagizi zose zikurikije ubwoko bwazo.Imana ibona ari byiza.
26Imana iravuga iti «Noneho duhange Muntu mu ishusho ryacu, mu misusire yacu, maze ategeke ifi zo mu nyanja, ibiguruka byo mu kirere, inyamaswa zitungwa n’izo mu ishyamba, n’intondagizi zose!» 27Nuko Imana irema Muntu mu ishusho ryayo, imurema mu ishusho ry’Imana; ibarema ari umugabo n’umugore. 28Imana ibaha umugisha, irababwira iti «Nimwororoke mugwire, mukwire isi yose, muyitegeke. Mugenge ifi zo mu nyanja n’ibiguruka byo mu kirere, n’ikizima cyose kikurura ku butaka!»
29Imana iravuga, iti «Dore mbahaye icyatsi cyose cyera imbuto ku isi hose, n’igiti cyose cyeraho imbuto zifitemo umurama ; bizaba ibiryo byanyu. 30Inyamaswa zose zo mu gasozi, ibiguruka byose byo mu kirere, icyikurura hasi cyose, icyifitemo ubuzima cyose, mbihaye ibimera bitohagiye ngo birishe!» Nuko biba bityo. 31Imana ireba ibyo yari imaze gukora byose isanga ari byiza rwose. Burira buracya, uba umunsi wa gatandatu.
2,1Ijuru n’isi n’ibirimo byose byashojwe bityo.2Ku munsi wa karindwi Imana isoza umurimo yakoraga, nuko kuri uwo munsi wa karindwi iruhuka umurimo yari imaze gukora.
ZABURI (Zab 104(103), 1-2a, 5-6, 10.12, 13-14b, 24.35c)
Inyik/ Nyagasani, wohereza umwuka wawe bikaremwa,
maze imisusire y’isi ukayihindura mishya.
Mutima wanjye, singiza Uhoraho!
Uhoraho, Mana yanjye, uri igihangange rwose!
Wisesuyeho icyubahiro n’ububengerane,
wambaye urumuri nk’igishura.
Isi wayiteretse mu kibanza cyayo,
Ntizigera na rimwe ihungabana.
Wayisesuyeho inyanja nk’umwambaro,
amazi yayo agomererwa hejuru y’imisozi.
Uvubukisha amasoko y’amazi mu myoma,
agatemba hagati y’imisozi.
Hafi yayo inyoni zo mu kirere zihubaka ibyari,
zikaririmba zibereye mu mashami.
Imisozi uyivomerera uri hejuru iyo,
isi ukayihaza imbuto z’ibikorwa byawe.
Umeza ubwatsi bw’amatungo,
n’imyaka muntu ahinga.
Uhoraho, mbega ngo ibikorwa byawe biraba byinshi!
Byose wabikoranye ubwitonzi,
isi yuzuye ibiremwa byawe!
Mutima wanjye, singiza Uhoraho!
ISOMO RYA KABIRI
Igitabo cy’Intangiriro (Intg 22, 1-13.15-18)
Muri iyo minsi 1Imana igerageza Abrahamu, iramubwira iti «Abrahamu!» Arayisubiza ati «Ndi hano.» 2Imana iti «Fata umwana wawe, umwana wawe w’ikinege ukunda, Izaki; ujye mu karere ka Moriya. Nuhagera uzamutambeho igitambo gitwikwa, ku musozi nzakwereka.» 3Abrahamu arazinduka, yasa inkwi z’igitambo gitwikwa; ategura indogobe ye, nuko aragenda hamwe n’abagaragu be babiri na Izaki umwana we w’umuhungu, berekeza mu karere Imana yari yamubwiye. 4Ku munsi wa gatatu Abrahamu yubura amaso, aho hantu ahabonera kure, 5Maze abwira abagaragu be ati «Nimugume hano n’iyi ndogobe; jye n’umwana turabanza tugende tujye gusenga, hanyuma turahindukira tubasange.»
6Abrahamu yenda inkwi z’igitambo gitwikwa azikorera umuhungu we Izaki; ajyana urujyo rurimo amakara yaka, n’icyuma, Nuko bombi barajyanirana. 7Izaki abwira se Abrahamu ati «Dawe!» Undi ati «Ni ibiki mwana wanjye!» Izaki ati «Ko mbona umuriro n’inkwi, intama yo gutamba iri hehe?» 8Abrahamu aramusubiza ati «Imana iri burebe aho yibonera intama yo gutamba, mwana wanjye!» Nuko bombi barakomeza barajyanirana.
9Bageze aho Imana yari yaramweretse, Abrahamu ahubaka urutambiro arugerekaho inkwi, aboha umwana we Izaki amushyira kuri urwo rutambiro hejuru y’inkwi. 10Nuko Abrahamu abangura ukuboko, afata icyuma ngo atambe umwana we. 11Ubwo Malayika w’Uhoraho amuhamagarira mu ijuru ati «Abrahamu! Abrahamu!» Undi ati “Ndi hano.” 12Malayika w’Uhoraho ati «Ntukoze ukuboko kuri uwo mwana! Ntugire icyo umutwara kuko ubu ngubu menye ko wubaha Imana, ukaba utanyimye umwana wawe w’ikinege.» 13Abrahamu ngo yubure amaso, abona inyuma ye imfizi y’intama; amahembe yayo yari yafatiwe mu gihuru. Abrahamu aragenda arayifata, ayituraho igitambo gitwikwa mu kigwi cy’umwana we.
15Malayika w’Uhoraho ahamagarira Abrahamu mu ijuru ubwa kabiri, 16aramubwira ati “Ndahiye mu izina ryanjye – uwo ni Uhoraho ubivuze – ubwo wangenjereje utyo ntunyime umwana wawe w’ikinege, 17nzaguha umugisha; abazagukomokaho nzabaha kororoka nk’inyenyeri zo mu kirere, n’umusenyi wo ku nkombe y’inyanja, maze bazigarurire amarembo y’abanzi babo, 18 Kandi urubyaro rwawe, ni rwo amahanga yose y’isi azifurizanyamo umugisha, kuko wumviye ijambo ryanjye.”
ZABURI (Zab 16 (15), 5.8, 9-10, 1b.11)
Inyik/ Mana yanjye, unyiragirire kuko ari wowe buhungiro bwanjye.
Uhoraho, wowe munani wanjye n’umugabane wanjye,
uko nzamera ni wowe ukuzi.
Uhoraho mpora muzirikana ubudahwema,
ubwo andi iruhande sinteze guhungabana.
Ni cyo gituma umutima wanjye unezerewe,
amagara yanjye akamererwa neza,
n’umubiri wanjye ukadendeza mu ituze,
kuko utazantererana ngo mpere ikuzimu,
kandi ukaba utazemera ko umuyoboke wawe agupfana.
Mana yanjye, ni wowe buhungiro bwanjye,
uzamenyesha inzira y’ubugingo.
Hafi yawe ni ho haba umunezero usendereye,
iburyo bwawe hakaba umudabagiro udashira.
ISOMO RYA GATATU
Iyimukamisiri (Iyim 14, 15-31; 15, 1a)
Abayisraheli babonye Abanyamisiri babakurikiranye, bagira ubwoba cyane baganyira Uhoraho. 14,15Uhoraho abwira Musa ati «Igituma ukabya kuntakambira ni iki ? Bwira Abayisraheli bashyire nzira. 16Naho wowe ngaho bangura inkoni yawe, urambure ukuboko ukwerekeza ku nyanja uyicemo icyambu, maze Abayisraheli bagende ku maguru mu ngeri y’inyanja humutse. 17Naho jyewe ngiye gutera umutima w’Abanyamisiri kunangira, kugira ngo bayishokemo babakurikiye, maze ngaragaze ikuzo ryanjye nkorera ishyano Farawo n’ingabo ze zose, n’amagare ye n’abanyamafarasi be. 18Abanyamisiri bazamenya ko ari jyewe Uhoraho, nimara kugaragaza ikuzo ryanjye nkorera ishyano Farawo n’amagare ye n’abanyamafarasi be.»
19Umumalayika w’Imana wari urangaje imbere y’ingabo z’Abayisraheli, aragenda maze noneho ajya inyuma yabo; na ya nkingi y’ agacu yabahoraga imbere, irimuka ihagarara inyuma yabo, 20ijya hagati y’ingando y’Abanyamisiri n’ingando y’Abayisraheli. Haba ka gacu kamurika, ariko haba n’umwijima mwinshi, bituma ingamba zombi zidashyikirana ijora ryose.
21Musa arambura ukuboko kwe akwerekeza ku nyanja, maze muri iryo joro ryose Uhoraho atsurisha inyanja umuyaga w’inkubi uturuka mu burasirazuba. Inyanja irakama; amazi yayo yigabanyamo kabiri, 22ku buryo Abayisraheli bagendaga ku maguru mu ngeri y’inyanja, naho amazi yemaraye nk’inkike iburyo n’ibumoso bwabo. 23Nuko Abanyamisiri babirukaho, amafarasi yose ya Farawo hamwe n’amagare ye n’abanyamafarasi be, bashoka mu nyanja nyirizina babakurikiye.
24Ngo bigere mu museke, Uhoraho arebera ingabo z’Abanyamisiri muri ya nkingi y’umuriro n’agacu, maze atera impagarara mu ngabo z’Abanyamisiri; 25abuza ibiziga by’amagare yabo kugenda, kuyatwara bikabagora. Ubwo Abanyamisiri barabwirana bati «Nimuze duhunge Abayisraheli, kuko Uhoraho arwana mu kigwi cyabo yibasiye Misiri!» 26Nuko Uhoraho abwira Musa ati «Rambura ukuboko kwawe werekeza ku nyanja, kugira ngo amazi agaruke yibumbire hejuru y’Abanyamisiri, hejuru y’amagare yabo n’abanyamafarasi babo!» 27Musa rero arambura ukuboko kwe akwerekeza ku nyanja; maze izuba rigiye kurasa, amazi agaruka mu mwanya yari asanzwemo. Abanyamisiri bakubana bayahunga, ariko Uhoraho yararika Abanyamisiri mu ngeri y’inyanja. 28Amazi asubiranye atwikira amagare n’abanyamafarasi, n’izindi ngabo zose za Farawo zari zashotse mu nyanja zikurikiranye Abayisraheli; ntihagira n’umwe ucika ku icumu. 29Nyamara Abayisraheli bo bari binyuriye mu nyanja nyirizina humutse, amazi yemaraye nk’inkike iburyo n’ibumoso bwabo.
30Nuko uwo munsi Uhoraho akiza Abayisraheli igitero cy’Abanyamisiri; maze Abayisraheli babona ku nkombe y’inyanja Abanyamisiri babaye imirambo. 31Abayisraheli babona ukuntu Uhorano yatsembesheje Abanyamisiri ububasha bukomeye; maze imbaga yose itangira gutinya Uhoraho, yemera Uhoraho na Musa umugaragu we. 15,laNuko Musa Abayisraheli baririmbira Uhoraho iyi ndirimbo, bavuga bati:
Inyik/ Ndaririmba Uhoraho kuko yisesuyeho ikuzo,
ifarasi n’uyirwaniraho yabiroshye mu nyanja!
Uhoraho ni we mbaraga zanjye, ni we ndirimba.
Ni we wankijije!
Ni we Mana yanjye reka musingize,
ni we Imana ya data reka mushimagize.
Uhoraho ni intwari ku rugamba, izina rye ni Uhoraho!
Amagare ya Farawo hamwe n’ingabo ze yabiroshye mu nyanja,
Abanyamafarasi be b’imena, bamirwa n’Inyanja y’Urufunzo.
Ibizenga by’ikuzimu birabatwikira,
barigita mu mazi ikuzimu boshye ibuye!
Uhoraho, indyo yawe irangwa n’ububasha,
indyo yawe, Uhoraho, yajanjaguye umwanzi.
Wabyukije umuyaga wawe maze inyanja irabatwikira.
Uhoraho, mbese ni iyihe mana yahwana nawe ?
Ni iyihe ihwanye nawe, wowe urabagirana ubutungane ?
Ugatera ubwoba mu byo ukora bitangaje?
Ugakora ibintu bihebuje ?
Abawe uzabijyanira,
maze ubatuze ku musozi wagize ubukonde bwawe,
ahantu wigiriye ikibanza cyawe, Uhoraho,
mu Ngoro wiyubakiye n’amaboko yawe, Nyagasani.
Cyangwa iyi Zaburi ikunkira :
ZABURI (Zab 136 (135), 1.11-12, 13-15, 16.21-22, 23-24.26)
Inyik/ Kuko urukundo rwe ruhoraho iteka !
Nimushimire Uhoraho kuko ari umugwaneza. Inyik/
Yavanye Abayisraheli mn Misiri, Inyik/
abigiranye ububasha n’ukuboko kwe kureze. Inyik/
Ni we wasatuyemo kabiri inyanja y’Urufunzo, Inyik/
maze ayinyuzamo Abayisraheli, Inyik/
ayirohamo Farawo n’ingabo ze. Inyik/
Ni we wayoboye umuryango we mu butayu, Inyik/
kugira ngo abahe igihugu ho umunani, Inyik/
umunani yageneye Israheli umuyoboke we. Inyik/
Ni we watwibutse igihe twari ducishijwe bugufi, Inyik /
maze atugobotora abanzi bacu. Inyik /
Nimushimire Imana iganje mu ijuru ! Inyik /
ISOMO RYA KANE
Umuhanuzi Izayi (Iz 54, 5-14)
Nimwumve ijambo ry’Uhoraho ryabwiwe Yeruzalemu. 5Uwaguhanze ari we mugabo wawe, izina rye rikaba Uhoraho, Umugaba w’ingabo ; uwagucunguye, Nyir’ubutagatifu wa Israheli, yitwa Imana y’isi yose ! 6Mugore w’intabwa kandi ushavuye, Uhoraho aguhamagaye agira ati «Umugore wo mu busore bwanjye se yasendwa ?» Iyo ni Imana yawe ibivuze. 7Nabaye ngutaye akanya gato, ariko kubera impuhwe nguhoranira ngiye kugucyura. 8Mu burakari bwinshi nagize naguhishe uruhanga rwanjye akanya gato, ariko mu rukundo ruzira iherezo ngufitiye ngiye kukugaragariza impuhwe zanjye, uwo ni Uhoraho, uwagucunguye ubivuze. 9Bizamera nko mu gihe cya Nowa, ubwo ndahiye ko amazi atazongera kurengera ku isi ; nko muri icyo gihe cya Nowa, ni na ko narahiye ko ntazongera kukurakarira, no kutazasubira kukwirukana ukundi.
10N’iyo imisozi yava mu myanya yayo ndetse n’udusozi tugahungabana, urukundo rwanjye ntiruzavaho, n’isezerano ryanjye ry’amahoro ntirizahugana, uwo ni Uhoraho ubivuze, ukugaragariza impuhwe ze. 11Wagize ibyago, uhuhwa n’umuyaga ubura uguhumuriza, none dore amabuye yawe ngiye kuyakikizaho imitako, bityo nkubake ku masarabwayi abengerana. 12Inkuta zawe nzazubakisha amabuye atukura, inkike zawe nzizengurutseho amabuye y’agaciro gakomeye.
13Abahungu bawe bose bazaba abigishwa b’Uhoraho, kandi bazagira amahoro atagira uko angana. 14Uzashingira imizi ku butabera, ubwo ukize ugushikamira nta cyo uzatinya ; kuko ukize uwagukangaranyaga, akaba atazongera kukwegera.
ZABURI (Zab 30 (29), 3-4, 5-6ab, 6cd. 12, 13)
Inyik/ Ndakurata Uhoraho, kuko wampaye kwegura umutwe.
Uhoraho Mana yanjye, naragutakiye maze urankiza,
Uhoraho, wanzamuye ikuzimu,
maze ungarurira kure nenda gupfa.
Nimucurangire Uhoraho, mwebwe abayoboke be,
Mumwogeze muririmba ubutungane bwe ;
kuko uburakari bwe butamara akanya,
naho ubutoneshe bwe bugahoraho iteka.
Ijoro ryose riba amarira gusa,
ariko igitondo kigatangaza impundu z’ibyishimo.
Nuko amaganya yanjye uherako uyahindura imbyino,
ikigunira nari nambaye ugisimbuza imyenda y’ibirori.
Ni yo mpamvu umutima wanjye uzakuririmba ubudatuza,
Uhoraho Mana yanjye, nzagusingiza iteka ryose.
ISOMO RYA GATANU
Umuhanuzi Izayi (Iz 55,1-11)
1Yemwe abafite inyota nimugane ku mazi, n’iyo mwaba mudafite feza, nimuze rnwese ! Nimusabe ingano zo kurya ku buntu ; nimuze kandi munywe amata na divayi, nta feza nta n’ubwishyu! 2Kuki mwatagaguza feza yanyu ku biribwa bitari byo, n’imari yanyu mukayitanga ku bidashobora kubahaza ? Nimutege amatwi rero munyumve kandi murye ikiri cyiza ; muronkere ibyishimo byanyu mu biribwa biryohereye. 3Nimutege amatwi, nimunsange, mwumve maze muzabeho. Nzagirana namwe isezerano rizahoraho, nzabakomereze ibyiza nasezeranyije Dawudi. 4Dore nari naramugize umuhamya mu miryango yose, aba umutware n’umutegetsi w’amahanga. 5Nawe ihanga utazi uzarihamagara, n’ihanga ritigeze rikumenya rizakwirukira, ku mpamvu y’Uhoraho ari we Mana yawe, no kubera Nyir’ubutagatifu wa Israheli waguhaye ikuzo rye.
6Nimushakashake Uhoraho igihe agishobora kubonwa, nimumwiyambaze igihe akiri hafi. 7Umugome nareke inzira ye, n’umugiranabi areke ibitekerezo bye. Nagarukire Uhoraho uzamwereka impuhwe ze, ahindukirire Imana ikenutse ku mbabazi. 8Kandi ni koko, ibitekerezo byanyu si byo byanjye, n’inzira zanjye si zo zanyu, uwo ni Uhoraho ubivuze. 9Nk’uko ijuru ryisumbuye cyane ku isi, ni na ko inzira zanjye zisumbye kure izanyu, n’ibitekerezo byanjye bigasumba ibyanyu. 10Na none kandi nk’uko imvura n’urubura bimanuka ku ijuru, ntibisubireyo bitabobeje ubutaka, bitabumejejeho imyaka kandi ngo biyikuze, ngo bihe umubibyi imbuto n’ifunguro rimutunga, 11ni na ko ijambo risohotse mu munwa wanjye ritangarukaho amara masa, ritarangiie ugushaka kwanjye ngo risohoze icyo naritumye.
INDIRIMBO (Iz 12, 2, 4b-e, 5-6)
Inyik/ Muzavoma amazi ku masoko y’agakiza mwishimye.
Dore Imana Umukiza wanjye,
ndamwiringira kandi sinkigira ubwoba,
kuko imbaraga zanjye n’indirimbo yanjye ari Uhoraho,
ni we wambereye agakiza.
Nimushimire Uhoraho, murate izina rye,
nimwamamaze ibikorwa bye mu mahanga.
Nimubisubiremo muti «Izina rye ni ikirangirire.»
Nimuririmbe Uhoraho kuko yakoze ibintu by’agatangaza,
kandi mubyamamaze mu nsi hose.
Rangurura ijwi uvuze impundu wowe utuye i Siyoni,
kuko Nyir’ubutagatifu wa Israheli,
utuye iwawe rwagati, ari Igihangange.
ISOMO RYA GATANDATU
Umuhanuzi Baruki (Bar 3, 9-15.32-38 ; 4,1-4)
3,9Israheli, umva amategeko atanga ubuzima, tega amatwi kugira ngo umenye gushishoza. 10Bite se Israheli, ni kuki uba mu gihugu cy’abanzi, ukaba uriho usazira mu gihugu cy’amahanga? 11Dore warihumanyije wegera intumbi, none urabarirwa mu bajya ikuzimu. 12Wabitewe n’uko waciye ukubiri n’Isoko y’Ubuhanga ! 13Iyo uza gukurikiza inzira y’Imana, uba uriho mu mahoro adashira.
14Ngaho siganuza ahari ubushishozi, imbaraga n’ubumenyi, kugira ngo umenye ahari ukuramba n’ubugingo, n’aho urumuri rw’amaso n’amahoro biherereye. 15Ariko se ni nde wabonye aho ubuhanga butuye, akinjira mu bubiko bwabwo? 32Nyamara Nyir’ubumenyi bwose arabuzi, yarabucengeye abikesheje ubwenge bwe, we waremye isi ngo ibeho iteka ryose, akayikwizaho inyamaswa n’amatungo y’amoko yose, 33we wohereza urumuri maze rukagenda. Yaruhamagara rukamwumvira rudagadwa, 34inyenyeri zikamurikira mu myanya yazo zishimye; 35yazihamagara zikitaba zigira ziti «Turi hano», zinejejwe no kumurikira Uwaziremye. 36Uwo ni we Mana yacu, kandi nta n’undi wagereranywa na we ! 37Yaciye inzira zose ziganisha ku bumenyi, azereka Yakobo umugaragu we, na Israheli inkoramutima ye ; 38nuko bwigaragaza butyo ku isi, butura mu bantu.
4, 1Ubuhanga ni igitabo cy’amabwiriza y’Imana, bukaba n’Itegeko rizahoraho iteka. Ababwiziritseho bose bazaronka ubugingo, naho ababucaho bazapfe nabi. 2Yakobo, garuka ubwakire, ugendere mu nzira izakugeza ku mucyo, umurikiwe n’urumuri rwabwo. 3Wigira undi wegurira ikuzo ryawe, cyangwa ngo ibyiza warazwe ubigabize igihugu cy’abanyamahanga. 4Turahirwa twebwe Abayisraheli, kuko twahishuriwe igishimisha Imana !
ZABURI (Zab 19 (18), 8, 9, 10, 11)
Inyik/ Nyagasani, ni wowe ufite amagambo y’ubugingo bw’iteka.
Itegeko ry’Uhoraho ni indakemwa,
rikaramira umutima.
Amabwiriza y’Uhoraho ni amanyakuri,
abacisha make akabungura ubwenge.
Amateka y’Uhoraho araboneye,
akanezereza umutima.
Amategeko y’Uhoraho ni uruhehemure,
akamurikira umuntu.
Igitinyiro cy’Uhoraho kiraboneye,
kigahoraho iteka ryose.
Ibyo Uhoraho yemeje ni amanyakuri,
byose biba bitunganye.
Bikwiriye kwifuzwa kurusha zahabu,
kurusha ikirundo cya zahabu iyunguruye.
Biryohereye kurusha ubuki,
kurusha ubuki bw’umushongi bukiva mu binyagu !
ISOMO RYA KARINDWI
Umuhanuzi Ezekiyeli (Ezk 36, 16-17a. 18-28)
16Uhoraho ambwira iri jambo ati 17a «Mwana w’umuntu, abo mu muryango wa Israheli bari batuye igihugu cyabo, bacyandurishije imyifatire yabo n’ibikorwa bibi byabo. 18None rero ngiye kubamariraho uburakari bwanjye, mbaryoza amaraso bamennye mu gihugu, kimwe n’ibigirwamana bacyandurishije. 19Nabatatanyirije mu mahanga, mbakwiza imishwaro mu bindi bihugu. Nabaciriye urubanza nkurikije imyifatire yabo n’ibikorwa byabo. 20Umuryango wanjye wagiye mu mahanga, ugezeyo wandavuza izina ryanjye ritagatifu, bituma babataramiraho bavuga ngo ‘Uyu ni umuryango w’Uhoraho, ariko bavuye mu gihugu cye.’ 21Nyamara nagiriye izina ryanjye ritagatifu, ari ryo umuryango wa Israheli wandavurije mu mahanga wajemo.
22Ngaho rero bwira umuryango wa Israheli uti ‘Dore uko Nyagasani Uhoraho avuze : Ibyo byose si mwe mbigirira, muryango wa Israheli, ahubwo ndagirira izina ryanjye ritagatifu mwandavurije mu mahanga mwajemo.23Nzakuza izina ryanjye ry’ikirangirire mwandavurije muri ayo mahanga – uwo ni Nyagasani Uhoraho ubivuze – maze amahanga azamenye ko ndi Uhoraho nimara kugaragariza muri mwe ubutungane bwanjye babyirebera n’amaso yabo. 24Nzabavana mu mahanga, mbakorakoranye mbavane mu bindi bihugu, maze nzabagarure ku butaka bwanyu. 25Nzabuhagiza amazi asukuye maze mube abasukure ; mbahanagureho ubwandure bwanyu bwose, muce ukubiri n’ibigirwamana byanyu byose. 26Nzabaha umutima mushya, mbasbyiremo n’umwuka mushya. Mu mubiri wanyu nzakuramo umutima w’ibuye, nshyiremo umutima wumva.
27Nzabuzuzamo umwuka wanjye, mbatere gukurikiza amategeko yanjye, mwubahirize amabwiriza yanjye. 28Muzatura igihugu nahaye abakurambere banyu, mumbere umuryango nanjye mbe Imana yanyu.’»
ZABURI (Zab 51 (50),12-13,14-15,18-19)
Inyik/ Mana yanjye, ndemamo umutima mushya !
Mana yanjye,ndemamo umutima usukuye,
Maze umvugururemo ibitekerezo biboneye.
Ntunyirukane ngo unte kure yawe,
Cyangwa ngo unkuremo umwuka wawe uzira inenge.
Ahubwo mpa kwishimira ko nakijijwe,
kandi unkomezemo umutima wuje ineza.
Abagome nzabatoza inzira yawe,
n’abanyabyaha bakugarukire.
Igitambo cyanjye si cyo ushaka,
n’aho nagutura igitwikwa nticyakunezeza.
Ahubwo igitambo Imana ishima ni umutima washengutse.
Mana yanjye, ntuzirengagize umutima washegeshwe kandi wihana.
IBARUWA
Ibaruwa Mutagatifu Pawulo Intumwa yandikiye Abanyaroma (Rom 6, 3-11)
Bavandimwe, 3ntimuzi se ko twebwe twese ababatijwe muri Kristu Yezu, ari mu rupfu rwe twabatirijwemo? 4Koko rero ku bwa batisimu twahambanywe na we mu rupfu rwe, kugira ngo uko Kristu yazuwe mu bapfuye n’ikuzo rya Data, bityo natwe tugendere mu bugingo bushya.
5Niba koko twarabaye umwe na We dusangira urupfu rwe, ni ko bizagenda no mu izuka. 6Tumenye neza ko muntu w’igisazira twari we kera yabambanywe na We, kugira ngo umubiri w’icyaha utsiratsizwe, bityo twoye kuzongera ukundi kuba abagaragu b’icyaha. 7Kuko upfuye, aba ahanaguweho icyaha. 8Niba rero twarapfanye na Kristu, twemera ko nanone tuzabaho hamwe na We. 9Tuzi ko Kristu yazutse mu bapfuye akaba atazongera gupfa ukundi, urupfu rukaba rutakimufiteho ububasha. 10Kuko igihe apfuye, yapfuye ku cyaha rimwe rizima ; naho kuba ariho, abereyeho Imana. 11Bityo namwe mumenye ko ubwanyu mwapfuye ku cyaha, mukaba mubereyeho Imana muri Kristu Yezu.
ZABURI (Zab 118 (117),1.4,16-17,22-23)
Inyik/ Alleluya, Alleluya, Alleluya !
Nimusingize Uhoraho kuko ari umugwaneza,
kandi urukundo rwe rugahoraho iteka !
Abatinya Uhoraho nibabivuge babisubiremo,
bati «Urukundo rwe ruhoraho iteka!»
Indyo y’Uhoraho yarihanukiriye,
maze indyo y’Uhoraho igaragaza ibigwi !
Oya ntabwo nzapfa, ahubwo nzaramba,
maze mpore namamaza ibikorwa by’Uhoraho.
Ibuye abubatsi bari barajugunye,
ni ryo ryahindutse ibuye ry’indemyanzu !
Uhoraho ni we wagennye ko biba bityo,
maze biba agatangaza mu maso yacu.
IVANJILI (Umwaka A)
+ Matayo (Mt 28, 1-10)
1Isabato irangiye, ku wa mbere wayo mu museso, Mariya Madalena na Mariya wundi bazindukira ku mva. 2Ubwo isi ihinda umushyitsi mwinshi ; umumalayika wa Nyagasani amanuka mu ijuru aregera, ahirika ibuye aryicara hejuru. 3Yari ameze nk’umurabyo, umwambaro we wera nk’urubura. 4Abarinzi bamurabutswe bakuka umutima, bamera nk’abapfuye. 5Ariko wa mumalayika araterura, abwira abagore ati “Mwebweho mwitinya ! Nzi ko mushaka Yezu wabambwe ku musaraba. 6Ntari hano yazutse nk’uko yari yabivuze ; nimuze mwirebere aho yari arambitse. 7None rero nimugende mwihuta, mubwire abigishwa be ko yazutse kandi ko agiye kubatanga mu Galileya; ni ho muzamubonera. Ngibyo ibyo nari mfie kubabwira.” 8Ubwo abagore bava ku mva bafite ubwoba buvanze n’ibyishimo byinshi, bihutira kubwira abigishwa be iyo nkuru. 9Ni bwo Yezu ahuye na bo ati «Nimugire amahoro !» Baramwegera bahobera ibirenge bye, bamupfukamye imbere.
10Nuko Yezu arababwira ati «Mwitinya ! Ahubwo nimugende mubwire abavandimwe banjye bajye mu Galileya ; ni ho bazamubonera.»
IVANJILI (Umwaka B)
+ Mariko (Mk 16,1-8)
1Isabato irangiye, Mariya Madalena na Mariya nyina wa Yakobo na Salome, bagura imibavu yo gusiga umurambo wa Yezu. 2Nuko mu gitondo cya kare, ku wa mbere w’isabato bajya ku mva, izuba rirashe. 3Baravugana bati «Ni nde uri buduhirikire ibuye riri ku muryango w’imva?» 4Nuko bitegereje babona ibuye rihirikiye iruhande ; nyamara ryari rinini cyane. 5Binjiye mu mva babona umusore wari wicaye iburyo, yambaye ikanzu yera, maze bashya ubwoba. 6Nuko arababwira ati «Mwigira ubwoba. Murashaka Yezu w’i Nazareti, uwabambwe ku musaraba; yazutse ntakiri hano. Ngaho nimwirebere n’ aho bari bamushyize. 7Ahubwo nimujye kubwira abigishwa be na Petero, ko abatanze mu Galileya; ni ho muzamubonera nk’uko yabibabwiye,» 8Basohoka mu mva bahunga, kuko umushyitsi n’ubwoba byari byabatashye. Nuko ntibagira uwo babibwira, kuko bari bafite ubwoba.


c: text/html

text:
Gahunda ya IDP yateje imbere abatuye mu Ntara y’amajyepfo
Abayobozi bafite aho bahuriye n’ubukungu mu turere tugize Intara y’Amajyepfo basanga Gahuda ya IDP( Integrated Development Programme) imaze guteza imbere ku buryo bufatika abatuye muri iyi ntara nk’uko byatangajwe mu nama bahuriyemo mu karere ka Nyanza tariki 18/06/2012.
Ibikorwa by’umushinga IDP bigaragara mu turere tunyuranye tugize intara y’amajyepfo yaba mu kubyaza umusaruro ibikomoka ku buhinzi n’ubworozi ndetse n’ibikorwaremezo byose hagamijwe kuzamura ubukungu bw’abatuye mu bice by’icyaro nk’uko Bikomo Alfred umuyobozi ushinzwe guhuza gahunda z’ iterambere ry’ uturere mu Ntara y’Amajyepfo abivuga.
Bikomo yasobanuye ko gahunda ya IDP mu myaka itanu ishize kuva muri 2008-2012 imaze gutanga umusaruro muri gahuda zinyuranye zifite aho zihuriye n’iterambere ry’abaturage.
Uyu mushinga nk’uko Bikomo yabivuze ufite gahunda yo gukomeza guteza imbere abaturage cyane cyane mu kubigisha kubyaza umusaruro ibyo bafite kandi babona hafi yabo.
Mu kiganiro yasobanuye ko abashinzwe gukurikirana ishyirwa mu bikorwa ryayo mbere na mbere ari uturere hanyuma minisiteri y’ubutegetsi bw’igihugu ( MINALOC) igatera inkunga utwo turere itwunganira mu byo tutakwishoboza.
Imyaka 5 ishize uyu mushinga ukorana n’abaturage bo mu Ntara y’amajyepfo washoboye kubazamura mu iterambere ariko icyifuzwa ni uko warushaho kuzamura abantu bose mu bijyanye n’ubukungu nta muntu n’umwe ucikanwe ngo asigare mu bukene.
Bikomo yagarutse ku ntego nkuru y’iyo nama avuga ko yahuje abayobozi bashinzwe ubukungu n’iterambere mu turere tunyuranye tugize intara y’amajyepfo mu rwego rwo gukusanya ibitekerezo by’ingirakamaro byafasha mu itegurwa rya gahunda ya IDP muri gahunga yayo y’indi myaka itanu iri imbere.
Nk’uko Ibitekerezo byatanzwe muri iyi nama byabigaragaje gahunda ya IDP igomba gukomeza gushyigikira ubukungu bw’abaturage hagamijwe kubageza ku mibereho myiza n’iterambere nyakuri rishingiye ku bikorwa bigaragarira amaso.
Ibi bitekerezo byatanzwe n’abayobozi bungirije bashinzwe ubukungu, imali n’iterambere ry’uturere, abanyamabanga Nshingwabikorwa b’uturere, abahagarariye inama njyanama z’uturere mu turere tw’intara y’amajyepfo hiyongereyeho n’abandi bafatanyabikorwa mu iterambere bakorera ku rwego rw’Intara.

robotstxt: allowed

filter: keep


text:
Nyuma y’amavugurura n’ingamba zinyuranye byagiye bikorwa mu bucuruzi bw’ibirayi hagamijwe cyane cyane kurengera inyungu z’umuhinzi, kuri ubu aho bihagaze ni uko uje kugura ibirayi yishyura mbere koperative yitwa APTC (Agro Processing Trust Corporation) yeguriwe inshingano z’ubucuruzi bw’ibirayi ikaba ariyo igeza amafaranga ku muhinzi, icyakora nk’uko byagiye byumvikana mu nkuru zinyuranye TV/Radio1 bimaze iminsi bibagezaho, abahinzi b’ibirayi bo mu turere tunyuranye (Rubavu, Nyabihu,Musanze na Burera) bagiye bumvikanisha kutishimira iyi nzira kuko nubwo uwaguze ibirayi aba yabyishyuye mbere uwabigurishije we hari n’igihe amara ukwezi amafaranga ye ataramugeraho.
Iki kibazo ni cyo cyatumye ubuyobozi bw’intara y’amajyaruguru butumiza inama yahuriyemo abayobozi bo mu nzego z’ibanze baturuka mu mirenge ihingwamo ibirayi, abayobozi b’amabanki anyuzwamo amafaranga y’abahinzi ndetse n’ubuyobozi bwa koperative APTC (Agro Processing Trust Corporation) ifite ubucuruzi bw’ibirayi mu nshingazo zayo ari nayo ikunze gutungwa agatoki cyane n’abahinzi. Gusa umuyobozi wayo Major Nicolas avuga ko atari ku ruhande rw’iyi koperative ahubwo ikibazo kinini kikiri mu miyoborere y’amakoperative, aho abayobozi bayo bagifite agatima ko kunyuza amafaranga ku ruhande ku bw’inyungu zabo bwite.
Uretse ariko aba bayobozi b’amakoperative batungwa agatoki muri iki kibazo hanumvikana intege nke z’abayobozi bo mu nzego z’ibanze cyane cyane abo mu mirenge, nk’uko umuyobozi wungirije w’akarere ka Musanze ushinzwe iterambere n’ubukungu NDABEREYE Augustin avuga ko atumva ukuntu mu murenge umwe haba hari abahinzi bamaze ukwezi kurenga batarishyurwa amafaranga agera kuri miliyoni 30 umuyobozi w’uwo murenge atarakurikirana icyo kibazo cyangwa se ngo akimenyeshe n’inzego zimukuriye.
Aha ni naho Guverineri w’intara y’amajyaruguru Bwana GATABAZI Jean Marie Vianney yahereye yibutsa abayobozi b’imirenge ihingwamo ibirayi ko inshingano za mbere bafite ari ugushyira imbaraga zishoboka mu kurandura ikibazo kimaze iminsi mu bucuruzi bw’ibirayi, nyuma yo kubibutsa ko amavugurura aherutse gukorwa bahinduranya imirenge bayoboraga yari agamije guhindura imikorere, yabaciriye amarenga ko hari abo bishobora kuzaviramo kwirukanwa.
Si abayobozi bo mu nzego z’ibanze gusa bakomojweho muri iyi nama, kuko hari n’abayobozi b’amabanki nabo batunzwe agatoki ko hari ubwo bajya batinza amafaranga ku makonti (Comptes) bafite mu mabanki makuru ku bwende bagamije kubanza kuyungukaho.


text:
Umunyamakuru w’Izuba Rirashe yaganiriye na bamwe mu basaza bavukiye mu Biryogo bamubwira byinshi ku nkomoka y’iryo zina.
Kanyamugenge Joseph ufite imyaka 70 y’amavuko, atuye mu kagari ka Biryogo. Agendeye ku byo azi akiri umwana, avuga ko agace kitirirwa Biryogo kafashe iryo zina ku Ngoma y’Umwami Mutara Rudahigwa waguye i Bujumbura, warayoboye u Rwanda kuva mu Mwaka w’1931 kugeza 1959.
Umusaza Kanyamugenge avuga ko agace kitirirwa Biryogo kabagamo abantu bitwaga Abaryogo, kubera amahane, "kugira imitwe ikomeye bagiraga kandi nta muntu ubinjiramo ako gace kose gahita kitwa Biryogo."
Mushyitsi Leonard (Omar) w’imyaka 73 y’amavuko na we yavukiye muri aka gace ka Biryogo. Aragira ati "Uko numvise mu biganiro n’abantu bakuru kuko navutse abaryogo batuye hano, bavugaga ko kugira ngo abo bantu bitwe abaryogo byaturutse ku bantu bari batuye hafi y’ako gace bitwaga Abishongore kuko bishongoraga cyane, maze baza babishongoraho, barabatuka baravuga ngo ni ibigoryi bavuga nk’Ibiryogoryo (Ibiryogoryo ni inyoni).”
Mushyitsi yakomeje avuga ko ngo haje kuvamo umwe muri abo bishongore ashaka uko afatanya ayo magambo yombi "ibigoryi n’Ibiryogoryo” maze havamo izina ry’ibiryogo, maze bahita babita abaryogo kuva uwo munsi.
Mushyitsi na Kanyamugenge baje guhurira ku kintu kimwe cy’uko abo bantu biswe abaryogo, bakomokaga ku mugabo witwaga Bitungabari bivugwa ko yagiraga amahane, utari ashobotse, kandi utaravogerwaga.
Umuntu wese wazaga gutura aho hantu yahitaga yitwa umuryogo. Biryogo ngo yakomeje kwaguka uko abantu baje gutura ahafi y’abo Baryogo, kugeza aho yagukiye iba nini kandi ubundi yari agace gato kabagamo abantu b’umuryango umwe wa Bitungabari.
Uko Abayisilamu baje gutura mu Biryogo
Umusaza Mushyitsi avuga ko Abayisilamu baje mu Rwanda mu gihe cy’abakoroni, bazanywe n’Abadage bakaza babatwaje imizigo.
Yagize ati "Abayisilamu baje baturuka muri Tanzaniya baza ari abacuruzi, kuko baje batwaje Abadage imizigo, maze babatuza ahantu hitwaga mu matongo (Agace ko munsi ya Ecole Belge, kugeza mu Gakinjiro).”
Yakomeje avuga ko ubwo batangiraga kubaka aho hantu, hatangiye kuza amajyambere ni bwo babimuye maze babajyana kuba mu Biryogo.
Uretse aba Batanzaniya, uyu musaza avuga ko uko iminsi yagiye yicuma ariko abanyamahanga b'Abasiramu bagiye baza mu Rwanda; haza abaturutse muri Uganda no mu bindi bihugu bihana imbibi n'u Rwanda.
Abasilamu bagiye biyongera buhoro buhoro kuko ngo hari abaturukaga mu bindi bice by'u Rwanda bakaza gushaka akazi kuri abo Banyamahanga bari batuye mu Biryogo; ariko kugira ngo baguhe akazi bakagusaba ko ubanza wahinduka nawe ukaba Umusiramu.
Muzehe Kanyamugenge akomeza avuga ko uko abo banyamahanga bagiye basaza, abo babaga barahinduye ari bo bahise baba abayisilamu nyabo maze bagenda bigisha n’abandi Banyarwanda kugeza ubwo abayisilamu babereye benshi mu Rwanda.
Uko Abayisilamu baje Kwitwa Abaswayire
Umusaza Kanyamugenge avuga ko yabaye mu Biryogo muri icyo gihe ariko ntahindure idini ngo kuko ubusanzwe abantu bahinduraga idini bari abantu babaga baje gushaka akazi kuri abo banyamahanga babaga batishoboye.
Abo banyamahanga ngo babaga biganjemo abacuruzi, abadozi ndetse n’abakanishi, ariko ngo kuko Kanyamugenge we se yari akize, byatumye batajya guhakwa muri abo banyamahanga maze baguma kuba mu idini ryabo ry’abakirisitu.
Bitewe n'uko Abayisiramu ba mbere baje baturutse muri Tanzania bavuga Igiswayire, ndetse bakaba barakoraga ibishoboka byose ngo abaje kubasaba akazi bahinduke babo Abasiramu, ubuswayire bwaje gufatwa nk'uburyarya.
Abamaraga guhinduka Abaswayire na bo babaga bafite binshingano zo guhindura abandi, bityo umubare w'Abasilamu ukagenda wiyongera.
Kanyamugenge ati "Abayisilamu benshi baba mu Biryogo ni abahindutse kubw’abo banyamahanga, abenshi baje bashaka akazi maze baba abayisilamu kugira ngo babone amaramuko.”
Aba basaza bombi, Mushyitsi na Kanyamugenge, bavuga ko abaryogo bo hambere kubera amahane bagiraga, ahantu hose bajyaga gutura hahitaga hafata izina ryabo, ku buryo ubu mu Rwanda hari ahantu henshi hari iryo zina rya Biryogo kubera ko hari abagendaga bimuka, maze aho bagiye hagahita hafata iryo zina.
Izuba Rirashe


text:
Tumaze iminsi dusoma ibijyanye n’amateka yaranze u Rwanda, cyane cyane chapitre ya coup d’etat yo muri 1973. Iyi coup d’etat niyo yabaye nyirabayazana w’inzika zabaye hagati y’Abiswe Abanyenduga n’abiswe Abakiga. Nyuma yayo, ibyiza by’igihugu byinshi byikubiwe n’abantu bakomokaga mu turere twa Gisenyi na Ruhengeri cyangwa rimwe na rimwe Byumba. Ibi byatumye mu by’ukuri Abanyarwanda batumva ko bafite uruhare rungana ku gihugu ku buryo byagize ingaruka mu gihe cy’intambara yatangijwe n’inkotanyi mu kwezi kwa 10 umwaka wa 1990.
Byageze aho abanyenduga bamwe bumva ko urugamba rugomba kurwanwa n’abakiga ngo kuko ari bo bari bafite ibyo barwanira! Abasirikare bamwe batorokaga urugamba bakisangira Inkotanyi mu gihe abenshi mu bakiga bo bumvaga koko igihugu bagomba kukitangira kugeza kuwa nyuma. Muri politiki abanyenduga cg abiswe abanyenduga nibo babaye aba mbere mu gushinga amashyaka arwanya leta ndetse afatanya na FPR mu gushegesha Habyarimana. Twagiramungu Faustin yabyukije MDR (ariko iza ari pirate), Mugenzi Justi afatanyije na Lando basinga PL, PSD ntawe utari uyizi ko yari igizwe n’abanyabutare benshi, Nayinzira Jean Nepomuscene niwe munya gisenyi wenyine washinze ishyaka rirwanya Leta.
Nyuma yaho gatoya ikibazo cyaje gusa n’aho ari abahutu barwana n’abatutsi ariko byari byaratinze, FPR imaze kwemerwa no gushyigikirwa.
Kudasesengura iki kibazo bishobora gutuma dupfobya amasomo akubiyemo maze ejo bundi hagora urundi rugamba ruba ngombwa ugasanga abantu bakomeje ibyo byumviro. Ntawe ushobora gukira igisebe atavuye!
Ubwanditsi.
Parution: Tuesday 19 August 2014, 21:31
Par:Jean de Dieu MUSEMAKWELI
Iyo umuntu yiyemeje gufata ubutegetsi ku ngufu, ntibihagije kuba abyifuza cyangwa afite impamvu ze bwite. Hagomba kuboneka n’izindi mpamvu zituma abantu bibwira ko ingoma ivuyeho yagombaga guhirima koko. Abakoze kudeta mu Rwanda mu w’1973 basanze guteza umutekano muke mu gihugu aribyo byatuma amahanga ndetse n’Abanyarwanda bavuga ko ingoma ya Kayibanda yari inaniwe. Nibwo rero muri Gashyantare 1973 boheje insoresore ngo zirukane Abatutsi mu mashuri yisumbuye n’amakuru ndetse no mu kazi, haba mu biro no mu bigo bya leta cyangwa iby’abikorera ku giti cyabo. Abantu bazi gushishoza bahereyeko babona ko iyo “muyaga” itewe n’abantu bashaka kwifatira ubutegetsi. Hari ibitabo byinshi byagize icyo bivuga kuri iyo “muyaga”. Nyuma y’ubushishozi n’ubushakashatsi bwimbitse, byose bihuriza kuri iyo ngingo. Icyanyuma nasomye kibihamya nta shiti ni icya Bwana Pierre-Célestin Kabanda cyitwa, Rwanda. L’idéal des pionniers. Les hommes qui ont fait la différence, Ed. Sources du Nil, Lille, 2012, pp.275-277.
Hari abantu badakeneye gusoma ibyo bitabo kugirango bamenye icyateye umutekano muke mu Rwanda mbere ya kudeta yo ku wa 5 Nyakanga 1973. Impamvu ni uko biboneye n’amaso yabo ba nyirabayazana, bakagerageza kuvugana nabo kugirango bisubireho. Bavuganye kandi n’abo iyo nkubiri yari igamije guhitana (ingoma ya Kayibanda), barababurira ; ariko abandi ntibabyitaho. Negereye umwe muri abo bantu, ambwirana agahinda kenshi ukuntu ibintu byagenze, n’ukuntu ubwe nawe yari apfuye Imana igakinga akaboko, maze agakizwa n’amaguru. Ntabwo yifuje ko natangaza amazina ye, niyo mpamvu mpisemo kumwita “Viateur (Viyatori) Nzaramba”, avuka mu cyahoze ari perfegitura ya Gitarama. Yarangije ishuri rikuru rya gisirikari mu w’1972. Muri 73 yari i Kigali, afite ipeti rya Suliyetona, akora mu bwubatsi bw’ibigo bya gisirikari n’ubw’amazu y’abasirikari, cyane cyane abakuru (officiers). Yakoraga mu cyitwa mu gifaransa “Bâtiment militaire”.
Imvururu zashojwe n’abashakaga kwifatira ubutegetsi
Yarambwiye ati : “Imvururu zabaye muri 1973 kuzishyira kuri perezida Grégoire Kayibanda ni ikinyoma cyambaye ubusa. Muri 1973 nari umusirikari mukuru (officier) nkora mu ubuwubatsi bwa gisirikari (Compagnie des Bâtiments Militaires -BM) i Kanombe. Twakoreshaga abakozi b’ abasivili benshi aho twubakishaga amazu mu bigo bya gisirikare mu gihugu cyose. Nari nshinzwe kubakisha (chantiers) mu bigo bya Kigali, Bugesera (abasirikari), Bugesera (urubyiruko), Gabiro, Byumba na Butare. Ahandi, imirimo y’ubwubatsi yari iyobowe na Kapiteni Mutabazi na Liyetona Rwabakika bubakisha tuvuge nk’ikigo cy’abapolisi cyo ku Kacyiru.
Imvururu zatangiriye mu bigo by’amashuri, bifata abakozi ba gisivili bo mu bigo bya gisirikari (Main d’oeuvre civile – MOC), bifata ibigo bya Leta, kuri za ministeri bamanika amalisti ariho amazina y’Abatutsi ngo be kongera kuhinjira.
Reka mpere ku bindeba aho nari mu bigo bya gisirikare. Nazindukiye ku kazi, nyura ku iperu mu kigo cy’i Kanombe (Base). Tumaze kuzamura ibendera, nagiye mu ibarizo, nsanga akazi kahagaze kubera ko umukuru waryo (Kapita, chef charpentier) n’umwungirije, abakozi babiri kuri bane bakoreshaga amamashini abaza batari baje ku kazi. Aho basudiraga ibyuma (atelier soudure) naho byari uko. Ubwo poromiye serija (Ier Sergent) Serugendo nawe aba araje. Ku nyubako z’i Kanombe yari yungirije Liyetona Rwabakika wo mu Ruhengeri. Ati “ Akazi ko kubaka kahagaze, Kapita n’abafundi bababujije kwinjira mu kigo”. Liyetona Rwabakika na Kapiteni Mutabazi barambwira ngo nimbyihorere.
Nafashe ikamyo ipakiye isima njya ku kigo cya Kigali, nsanga naho ni uko, ngo nta Mututsi ugomba kugaruka ku kazi ; kandi abo bose bakoreshwaga na Ministeri y’ingabo z’igihugu n’abapoloisi. Nagiye aho abasirikari bakuru bicira akanyota (Messe officiers) i Kigali, ntelefona umukuru (Commandant) w’iby’ubwubatsi bwa gisirikari (Compagnie Bâtiments militaires) i Kanombe, umuzungu witwaga Kapiteni Badou, musaba amabwiriza, ati “nanjye byanyobeye, Kapiteni Mutabazi wo ku Gisenyi yavuze ko amabwiriza yavuye hejuru, ko ari ibirebana n’umutekano, kandi ko tutabyivangamo”. Yangiriye inama ko njya kubaza Lizinde wari ushinzwe kwiga imishinga (chef du Bureau d’Etude) muri ministeri y’Ingabo , ko ari byo Kapiteni Mutabazi abwiye Kapiteni Badou. Nagiye kuri ministeri, Lizinde aranyakira, mubwiye ko akazi kahagaze, ko ntumva icyo abo Batutsi bazira, ati : « Ceceka, si wowe ushinzwe umutekano w’igihugu. Mushake Abahutu mubashyire muri iyo myanya Abatutsi bari bafite, niba ntabo mubatoze(formez-les) ».
Ntawe utazi amateka ya Lizinde n’uruhare yagize muri kudeta yo mu w’1973. Mpereye ku mvugo no ku buryo Liyetona Rwabakika, Kapiteni Mutabazi, na poromiye Serija (IerSergent) Serugendo bitwaye, bose ni Abakiga kandi bari babizi, nahereyeko numva ko hari ikintu. Kubona na poromiye Serija (Ier Sergent) w’umukiga yari azi iyo gahunda yo kwirukana abakozi b’Abatutsi mu bigo bya gisirikare, njyewe w’umunyagitarama, umusirikari mukuru (officier) ntabizi, ari njye wari ufite henshi nubakisha, naza ngasanga abakozi barahagaritswe ntabizi, Lizinde ati “si wowe ushinzwe umutekano w’igihugu!” None se Serugendo wari ubizi ni we wari uwushinzwe ? Cyangwa ni uko yari mu kabanga k’abateguye izo mvururu we na Kapitene Mutabazi na Liyetona Rwabakika?
Mu mashuri : muri koleji ya Mutagatifu Andereya i Nyamirambo, nagiyeyo mpurujwe na Padiri Goffinet wayoboraga icyo kigo, ko murumuna wanjye DD nawe ari uwambere ku rutonde rw’abo komite (comité) y’abanyeshuri yirukanye, akanga kugenda, akaba yahungiye mu biro by’umuyobozi (Directeur) ko ariho bamukingiranye ngo abanyeshuri batamwica. Niba imvururu zarashojwe na Kayibanda, kuki n’Abahutu bakomoka Gitarama birukanwaga, nk’uwo murumuna wanjye bamwirukaniye iki ? Nageze i Nyamirambo nambaye imyenda y’intambara, ntanga gasopo ko Padiri Goffinet agenda akabwira izo mbwa zizana akajagari ko nizikora kuri murumuna wanjye, zishobora kubona ishyano. Padiri Goffinet yambwiye ko yari yatelefonnye ku kigo cy’abapolisi ngo baze bamutabare, bakamubwira ngo niyivuganire n’umuyobozi mukuru w’abapolisi muri ministeri y’ingabo. Uwo yari Majoro Nsekarije. Padiri Goffinet yagiye kwa Nsekarije, Nsekarije amwirukana mu biro bye. Padiri Goffinet yarongeye arambwira ati : “Aka kajagari ni intangiriro za kudeta. Biragaragara ko hari abantu bari gushaka urwitwazo rwo gufata ubutegetsi ku ngufu”. None imvururu zitatewe n’abo bishakiraga ubutegetsi,niba njye njyenyine narabashije kugarura agahenge muri Koleji i Nyamirambo, bo bari bashinzwe umutekano w’igihugu, cyarabahaye n’ibyangombwa byose byo kuwubungabunga,kuki ntacyo bakoze ?
Nahavuye ndakaye, nyura kwa Kapiteni Bizimana ndabimubwira, ambwira ko umuzungu w’umusuwisi yabwiye Kayibanda ko abasirikare bategura kudeta, ko bazakoresha n’abacanshuro (mercenaires), avuga n’ahantu (site) abo basirikari n’abo bacanshuro bashobora kuzahurira.
Kudeta yashoboraga kuburizwamo
Ni muri urwo rwego twigeze gukura abasirikare mu kigo cy’i Kanombe, barara amarondo, dushinga ibirindiro (gufata amapozisiyo – positions) dutegereje ka hagira abagerageza kudeta, tukayiburizamo. Kubera ahantu henshi nubakishaga, navuganye na bamwe mu basirikari bo mu bigo bya Kibungo, Mutara, Byumba, Bugesera, Ruhengeri, Kommando Bigogwe, kampanyi yambere, iya kabiri n’iya gatatu z’i Kanombe, ndetse n’abo mu bwubatsi bwa gisirikari, hose biteguye kudukurikira tukaburizamo kudeta.
Ibyo byarakaje cyane Jenerali Majoro Habyarimana, ashinga Majoro Simba Aloys ngo akore itohoza (enquête) amubwire abaraje abasirikare hanze, ngo ntiyumva uko azabagira, ngo nta gihano kiriho azi gikwiranye n’abo bantu. Simba yakoze anketi, ayiha Habyarimana. Njye nemereye Majoro Simba ko nabikoze kandi niteguye kubyongera, nti “ushaka ubutegetsi AZIYAMAMAZE, atorwe n’abaturage, naho uzongera kuzana akajagari, tuzamurwanya”. Nongeyeho ko ntagiye mu gisirikare kugirango murumuna wanjye ye kutiga. Nongeyeho nti “Ese ubundi ari Umuhutu cyangwa Umututsi ni nde Imana yahitishijemo ubwoko avukamo ?” Nahereyeko mvanwa i Kigali igitaraganya, noherezwa mu kindi kigo cya gisirikari mu majyaruguru y’u Rwanda. Ikibabaje ni uko Kayibanda yakomeje kuvuga ngo HABYARIMANA ntiyareka Abakiga ngo bakore kudeta !
Kapiteni Bizimana abwiye Kayibanda ko narakajwe n’uko murumuna wanjye bamwirukanye bamubeshyera ngo ni Umututsi, ko ntumva n’icyo abo Batutsi bazira, Kayibanda yaravuze ngo “ese ni njye wakanga Abatutsi, ntikwaba ari ugutuka Verediyana ?” Kayibanda amenye ko Nsekarije yanze kohereza Abapolisi, yavuze ko bagomba kumwirukana, ko n’igipolisi kidahosha imvururu ntacyo kimaze. Niyo mpamvu yasheshe igipolisi, akivanga n’ingabo kugirango byose Habyarimana abitegeke, naho Nsekarije na Kanyarengwe bashyirwaga mu majwi bakajyanwa mu mashuri no mu gutegeka ibyayi. Kayibanda yahereyeko ahamagara Habyarimana, amutegeka kwohereza Ingabo kugarura umutekano mu gihugu. Mu bagiye guhosha imvururu, Kapiteni Maniraguha wo mu Ruhengeri na Suliyetona Nyampame nibo bajyanye ingabo zivuye i Kanombe gufatanya n’ipoloto (peloton) y’i Gitarama guhosha imvururu muri Gitarama.
Aho nari naraciriwe, nakomezaga gukurikira amakuru y’ibibera i Kigali. Icyo nabwiwe mu kwezi kwa Gicurasi 1973 na Minani Frodouald ni uko Liyetona Niyoyita yari amaze gukora urutonde rw’abasirikari bimuriwe igihe kimwe nanjye. Urwo rutonde rwerekanaga neza cyane ukuntu abasirikari b’abasuzofisiye (Sous-officiers) n’abandi batojwe mu kurwanisha intwaro zisanzwe (armes collectives) bakomoka mu majyepfo y’igihugu bari bavanywe i Kigali na Kanombe, bakoherezwa za Cyangugu, Gisenyi, Ruhengeri, Mutara, Kibungo, babasimbuza abakomoka Gisenyi, Ruhengeri na Byumba. Twasabye kubaza perezida icyo abitekerezaho, kuko iyo bamubwiraga ko hari agatsiko k’Abakiga gategura kudeta, yavugaga ko bidashoboka, kuko Habyarimana ari umwana we buzura kandi yizeye. Twasabaga kandi Minani Frodouald kubaza perezida icyo kuriya kwimura abasirikari byerekanaga, impamvu hari ubwikanyize bwa Gisenyi na Ruhengeri mu buyobozi bw’inzego zose zirebana n’umutekano w’igihugu. Twaravugaga kandi tuti: “ko bigaragara ka Abakiga bategura coup d’Etat, kandi nibayikora, bazica Abanyenduga, uwabatanga twe tukayikora, ntitugire uwo twica, ahubwo bamwe tukabafunga?”
Dore ko Minani yari aturanye na Kayibanda, yadusize muri salo, anyura mu gikari agiye kureba perezida Kayibanda. Yagarutse hashize isaha. Atubwira ko Habyarimana nta rondakarere cyangwa ubwikanyize bwa Gisenyi na Ruhengeri yazanye mu gisirikare, ko ahubwo kubera ko Ababiligi bari bategetse ko Abatutsi bagomba kuba hagati ya 15 na 20 % mu ishuri rikuru rya gisirikari, we na Balthazar Bicamumpaka, na Calliope Mulindahapi bahisemo ko imyanya yari igenewe Abahutu, mu itsinda rya mbere (première promotion) bayiharira Ruhengeri na Gisenyi, kuko mu yandi maperefegitura bitari byoroshye kumenya umuhutu nyawe, ejo batazavaho basanga imyanya y’Abahtutu yaratwawe n’Umututsi dore ko ngo Abatutsi bakundaga gukubagana mu ngo z’abagaragu babo!
Ku bijyanye no kwimura abasirikari, perezida Kayibanda yabwiye Minani ko azahamagara Habyarimana akabimubaza, atabona ibisobanuro akamusaba kubihagarika, dore ko icyo gihe u Rwanda n’u Burundi byarebanaga ay’ingwe.
Ku birebana na kudeta byo Kayibanda yamuteye utwatsi, amubwirako mu basirikari bakuru, Habyarimana ari we ugerageza (ufite “préparation” ihagije) ; ariko akaba atabona impamvu yatuma Habyarimana akora Coup d’Etat. Ati “ Ese ubundi ubutegetsi si we ubufite, si we wampaye Seyanga na Bizimana ngo mbagire ba ministiri, ko njyewe urubyiruko n’amasiporo nashakaga kubishinga Rwagafirita ?” Yaramubwiye ngo atubwire ko n’iyo Abakiga bakora kudeta, we nta maraso ashaka ko tumena ngo turamugarura ku butegetsi, ngo uretse ko n’itegeko nshinga ritamwemerera gukomeza kuyobora igihugu, n’abaganga bakaba baramusabye kuruhuka ; ko kongre itegurwa ariyo izatoranyaumukandida wa MDR uziyamamariza umwanya wa perezida, ikiga ikibazo cy’imvururu zayogoje igihugu, kandi akazasaba kongere gufatira abazishoje ibihano by’intangarugero. Yongeyeho ko Verediana yaba yaravuze ngo “ntakumena amaraso y’abandi Bahutu, Abatutsi bazayamena” ! Ngo dutegereze kongere ibyo byose izabikemura.
“Ntawe urenga nyamunsi”
Ku wa 1 Nyakanga uzi ko kuri stade Nyamirambo basuzuguye perezida Kayibanda izuba riva, nawe ati :“Abashaka gukora kudeta nibayikore, simbitinya”. Nibajije ibyo ari byo, biranyobera. Mfata imodoka mva aho nari naraciriwe, nza i Kigali kureba uko bimeze. Nagiye kwa Kapiteni Bizimana, mpurirayo na Ministiri Frodouald Minani na Kalisa, muramu wa perezida Kayibanda. Mbabaza ibyo nari numviye i Kanombe kuko nahanyuze, ba Liyetona Bikolimana bakambwira bati : “Zana abasirikari ufite mu ….. , tubwire n’abandi basigaye hano mu bacu, maze tuburizemo kudeta bategura kuko ngo bazayikora le 5 Nyakanga”. Ubwo twari le 3 Nyakanga. Bizimana twari turwaniye iwe, kuko nari mvuze ngo “ibya KAYIBANDA tubireke, dukore kudeta, dutange Abakiga”. Kapiteni Bizimana ati : “Ibyo perezida ntabikozwa. Yadutegetse gutegereza kongere ya le 5 Nyakanga, ni yo IZEMEZA cyangwa ikanga umukandida azabasaba gukurikira kuko we ashaka kuruhuka, agakurikirana ishyaka rya MDR ”. Ati “iby’abo Bakiga na kudeta zabo ni akajagari bashoje, kariya gatsiko kazafatirwa ibyemezo muri kongere”. Nti “mujye kumubwira amakuru mvanye i Kanombe ko le 5 Nyakanga hazaba kudeta”. Kapiteni Bizimana yaranze, agezeho ajya yo, agarutse ati : “Avuze ko usubira mu …, ugatanga urugero rwo kumvira”; ngo “bamundezeho ko nabanje no kwanga kujya mu ….”, ngo “le 5 Nyakanga azaha Abanyarwanda bose igisubizo muri kongere, ndetse ko n’iyo iyo kudeta bayikora, we yizeye Habyarimana, ko we adashaka ko hagira amaraso ameneka, nta mirwano ashaka mu ngabo z’igihugu ”. Nahise nsubira mu ….. ariko, nyuze i Kanombe, mbwira Bikorimana na Ajida Habimana ko Kayibanda yategetse ko dutegereza kongere. Bati : “Nutaza, ba Kanyarengwe barakora kudeta kandi nyamara na Habyarimana abirimo”.
Umwanzuro
Abahakana ko imvururu zitateguwe n’Abasilikari b’Abakiga babanze batubwire impamvu mu bigo by’amashuri komite z’abayoboye kariya kajagari zayoborwaga n’Abakiga. Niba ari Grégoire Kayibanda wabiteguye, basobanure ukuntu aho kugira ngo abe arinjye amenyesha iyo gahunda ku birebana n’abakozi b’Abatutsi mu bwubatsi bwa gisirikari, ko nagendaga kwa Kayibanda, kuki atabimenyesheje ? Yarandenze maze ajya kubimenyesha Kapiteni Mutabazi wo ku Gisenyi, Liyetona Rwabakika wo mu Ruhengeri, na poromiye Serija Serugendo batagenda iwe ?
Muri icyo gihe inama (Congrès) za MDR zarimo zitegurwa. Turi aho abasirikari bakuru biyakirira (Mess Officiers) i Kanombe, twaganiriye uko inzego z’ishyaka ziri kwiga urutonde rw’abashobora gusimbura Kayibanda. Frodouald Minani yacecekesheje umuntu wari uvuze ngo “ariko ubundi kuki KAYIBANDA atakomeza”, ngo “abo bose bashaka gusimbura Kayibanda ni abanyerari”, amubwira ko “revolisiyo ya rubanda yaciye ingoma ya cyami, nta butegetsi karande kandi ko na nyirubwite azabyibwirira Congrès”. Ku bwanjye (ni Sulieyetona Viateur Nzaramba ukomeje kuvuga) nabonaga Frodouald Minani ari we wari ubukwiye. Kuri jye, niyo mpamvu abakoze kudeta barigitishije disikuru Kayibanda yari kuvugira muri kongere yari iteganijwe le 05 juillet 1973, kuko igiye ahagaragara bamwara.
Tugaruke ku bya Lizinde wagize ati : “Si wowe ushinzwe umutekano w’igihugu”. Ubundi mu gihugu hari ibyo bita ministeri z’ubusugire bw’igihugu (ministères de souveraineté), ari zo :
1.Ububanyi n’amahanga (Affaires Etrangères, diplomatie).
2. Ubutegetsi bw’igihugu (Interieur)
3. Kurinda ubusugire bw’igihugu (Défense)
4. Imali y’igihugu (Finances)
Abashinzwe umutekano ni Ministeri 2 : iy’Ingabo n’iy’ubutegetsi bw’igihugu. Izo ministeri zitegeka ingabo, abapolisi n’inzego z’iperereza (sûreté) zikoreshwa muri ako kazi ko kubungabunga umutekano n’ubusugire bw’igihugu. Mu w’1973 Ingabo, Abaplosi n’inzego z’iperereza byose byari muri Ministeri y’Ingabo. Habyarimana ni we wari ministiri, umugaba mukuru w’Ingabo n’abapolisi.Umuyobozi mukuru w’abapolisi (Directeur géneral de la police) yari Majoro Nsekarije (Gisenyi), umuyobozi mukuru w’iperereza yari liyetona Koloneli Kanyarengwe (Ruhengeri), naho Komanda Lizinde (Gisenyi) akaba umuyobozi w’ibiro by’imishinga n’izindi gahunda (Bureau Etude et Programme). Abo bagabo ni bo bari bashinzwe iperereza no kurinda umutekano. Imvururu zabaye babizi, barabirebera, barareka ziraba. Umuyobozi wa Koleji ya Mutagatifu Andereya yitabaje Abapolisi, Nsekarije ababuza gutabara, nabivuze. Abo bose ni Abakiga, bakoze kudeta bitwaje ziriya mvururu, baburizamo kongere ya MDR yagombaga gutoranya umukandida wari kuziyamamariza umwanya w’umukuru w’igihugu, igasuzuma na kiriya kibazo cy’imvururu zabaye. Bakoze kudeta, bariya bagabo ni bo bafashe imyanya ikomeye :
1.Habyarimana : Umukuru w’igihugu, perezida wa Komite y’ubumwe n’amahoro, ministiri w’ingabo, n’umugaba mukuru wazo.
2. Kanyarengwe : Ministiri w’ubutegetsi bw’igihugu n’abakozi ba Leta (ministeri 2).
3. NSEKARIJE : Ububanyi n’amahanga.
4. LIZINDE = Umuyobozi mukuru w’iperereza.
Uwavuga ko bariya bagabo bane, hamwe na bagenzi babo bashoje imvururu mu gihugu kugirango babyitwaze bakore kudeta, bamara kuyikora bagasibanganya ibimenyetso, bakica Abanyagitarama, bakabubikaho urusyo ngo bari bagiye kuroha Urwanda, ngo Kayibanda yari agiye guhindura itegeko nshinga kugirango ahame ku ubutegetsi, ntiyaba yibeshye. Ikindi kandi, bamwe Badatana bo ku wa 5 Nyakanga (Camarades du 5 juillet) baracyariho : Koloneli Serubuga, Koloneli Gahimano, Koloneli Ntibitura n’anandi. Bakwiye kugira icyo babivugaho.
BIRACYAZA….
Jean de Dieu Musemakweli


text:
Ibikoresho :
- - umuceli
- - imboga : imiteja na karoti
- - inyama
- - amagi
- - amavuta y’ubuto
- - umunyu usanzwe
- - umunyu wa sodium
- - soya sauce
Uko bitegurwa : Gutogosa umuceli bisanzwe mu mazi, ariko ukirinda ko ushya cyane. Biba byiza ukoresheje basmati rice (ni umuceli uhingwa mu buhinde, ariko uboneka no ku isoko mu Rwanda).
Nyuma yo gutogosa umuceli, ufata inyama ya filet ukayihonda cyane kugirango yorohe. Iyo imaze kuvamo uduce duto uzishyira mu mavuta zamara guhindura ibara, byerekana ko zihiye, ukazikuraho.
Gushyira andi mavuta make mu isafuriya, ugashyiramo amagi mabisi adakubise ukavanga, ugashyiramo imiteja ikasemo uduce duto cyane na karoti nazo zikasemo uduce duto cyane, ukabireka bigashya neza.
Gusukamo wa muceli watogosheje, ukavanga na za mboga, ugasukamo na za nyama, ukongeramo akunyu gake cyane ka sodium (umunyu wongera uburyohe mu biryo, ugashyiramo n’akunyu gasanzwe gake, ugasukamo ka soya sauce gake (ikirungo gituma bihindura ibara) hanyuma ukavanga akanya gato.
Iyo bimaze gushya neza bitegurwa bigishyushye.
Icyitonderwa : muri uyu muceli ushobora no gukoreshamo inyama z’ubundi bwoko nk’inkoko, n’izindi ushobora kubona, gusa ukazikoresha ari uduce duto cyane.


text:
Nyagatare: 90% by’amashyamba arwaye inda
Ubuyobozi bw’Akarere ka Nyagatare buravuga ko 90% by’amashyamba ari muri aka karere yafashwe n’indwara y’inda.
Mbonigaba Jean, Umukozi w’Akarere ka Nyagatare ushinzwe Amashyamba, avuga ko amashyamba yibasiwe ahanini ari akuze. Gusa ariko, ngo n’amato yamaze gufatwa ku buryo iki kibazo gihangayikishije.
Hashize amezi ane Ikigo cy’Igihugu gishinzwe Umutungo Kamere, RNRA, ishami rishinzwe amashyamba, gifashe ibipimo kugira ngo hashakwe umuti wabasha kuvura amashyamba inda.
Ati “Turacyategereje igisubizo cy’ibipimo byafashwe ngo hashakwe umuti wavura izo nda. Batubwiye ko bohereje ibipimo mu Bwongereza ariko ntibaraduha igisubizo cyavuyemo.”
Mbonigaba Jean akomeza avuga ko bagiriwe inama ko amashyamba akuze akwiye gusarurwa.
Umuti usanzwe uhari ni uwo batera ariko na wo ngo ukaba utapfa gukoreshwa kuko wakwangiza ibindi binyabuzima.
Hashingiwe ku ibarura ry’amashyamba ryakozwe mu mwaka wa 2009, hakiyongeraho andi agenda aterwa ngo Akarere ka Nyagatare gafite amashyamba ku buso bwa hegitari ibihumbi 44076, 91.
Amashyamba arwaye agera kuri hegitari hafi ibihumbi 40, ayibasiwe cyane n’inda akaba ari ay’inturusu.
Dukurikire ukanda kuri Like
Ibitekerezo ( 1 )
Gasana mwanditsi,
Ibyo bibazo bitaranaturenga by’utwo dukoko, ibigo bifite ubuhinzi mu nshingano birananiwe rwose.
Gewe nigeze kwandikira*2 abayobozi ba RAB bashinzwe ibyo bintu mbaha kimwe mu bisubizo byadufasha kurwanya utwo dukooko mu bihingwa, urugero imyumbati ntawansubije! Hagiye gushira amezi 6.
Ndetse n’igisubizo natangaga ntangaruka cyanagira (Secondary effects) kuko dukoresha uburyo bw’umwimerere (Insect natural enemies) mu kuvura izo ndwara. None niba bishoboka, wampuza nababishinzwe muri RNRA tukarebera hamwe niba icyo kibazo twagikemura?


text:
Musanze: Bagereranya Perezida Kagame nk’umwami Salomo wo mu bibiliya
Abaturage bo mu Murenge wa Cyuve, Akarere ka Musanze na bo, kuri uyu wa 22 Nyakanga 2015 batezwe amatwi  n’intumwa za rubanda  babagezaho impamvu bashaka ko ingingo y’i 101 y’itegeko nshinga yavugururwa.
Abaturage  babarirwa  hagati ya 800 na 1000,  bamwe bateze mu mutwe udupapuro twanditseho amagambo “Turashaka ko ingingo y’i 101 yahindurwaâ€Â bahuriye ku Kibuga cy’Ishuri rya Sonrise  batanga ibitekerezo byabo mu magambo ndetse bakizihirwa bakabyina bigaragaza ko kuri bo ko  byari ibirori .
Bavuga ko ari amahirwe akomeye kuba barabonye umuyobozi mwiza kandi ushoboye, Paul Kagame wateje imbere igihugu cye n’abagituye bamwe bamugereranya n’abami bazwiho amateka akomeye muri Bibiliya.
Umugore wibana witwa Nyirahabizanye Agnes avuga ko yapfakaye muri 1998,  umugabo amusiga aba mu nzu ya nyakatsi none baramwubakiye aba mu nzu y’amabati 30 afite inka ya Girinka ikamwa.
Ashimangira ko ingingo y’i 101 igomba guhindurwa Perezida Kagame  agakomeza kubayobora kuko ni umuyobozi wita ku babaye kandi ufite ubuhanga bwo kuyobora nk’ubw’umwami Salomo wo muri Bibiliya.
Mu mvugo yumvikanamo ibyishimo biri ku mutima, Nyirahabizanye agira ati “umuyobozi twabonye ni Salomo wo muri Bibiliya…ni impano Imana yahaye u Rwanda.â€
Uwitwa Rwajekare Gervais na we asanisha  Perezida Kagame n’umwami  Yosiya uvugwa muri Bibiliya bitewe n’aho yakuye u Rwanda nyuma ya Jenoside yakorewe Abatutsi mu w’i 1994.
Ati “Mugereranyije n’umwami Yosiya ubwo yayoboraga Abayuda yasanze umwami Yorowabu yazambaje igihugu, abantu bari kwicana inzara imeze nabi, ibyo byose Kagame yakuyeho ni mpamvu mugereranya na Yosiya.â€
Hari intambwe igihugu  cyateye mu nzego zitandukanye  none ngo  urugamba rw’iterambere   ni rwo rugikomeje. Rwajekare avuga ko Kagame  ari we wagaragaraje ko arushoboye nta wundi babonye  akaba ari yo mpamvu bashaka ko akomeza kubayobora.
Ibyo gutsimbara kuri  Perezida Kagame byagaragajwe kandi n’umuryango ugizwe n’abasaza batatu bafite ubumuga bw’ubugufi bukabije,  mu ijwi rya Rudakubana Paul wunzemo ati “Nta wundi dushaka ni we gusa, arashoboye. Ubundi arajya hehe? Aravaho ajye hehe?â€
Nyuma y’uko inteko ishingamategeko imitwe yombi yemereje ishingiro ry’ubusabe bw’Abanyarwanda bagera kuri miliyoni 4 basabaga  ko ingingo y’i 101 ivugurwa, ubu mu gihugu  cyose abadepite n’abasenateri bari kwakira ibitekerezo by’abaturage bizasozwa tariki 11 Kanama 2015 hakorwe raporo izagaragaza uko bifuza ko ivugurwe n’uburyo byakorwamo.


text:
MUSANZE: Abaturage b’iNyange barambiwe kuyobozwa inkoni!
Abaturage bo mu kagari ka Ninda, Umurenge wa Nyange mu karere ka Musanze barinubira ko bakubitwa n’abayobozi kubera kutumvikana ku guhinga ibihingwa byatoranyijwe bakavuga ko barambiwe guhora bakubitwa nk’inka kandi na zo zitagikubitwa.
Nyirantarama Venantie wo mu kagari ka Ninda yagize ati “Kuri ubu nta bwisanzure umuturage wo mu murenge wa Nyange afite. Buri gihe turakubitwa ngo kubera twahinze amasaka, na we wabonye aho umuturage ayobozwa inkoni n’inka na zo kuva zororerwa mu biraro ntizigikubitwa?”
Aba baturage bemeza ko uburyo bwiza bakabaye bayoborwamo ari ukubabwira akamaro ko guhinga ibihingwa byatoranyijwe kuko bo babona amasaka ari yo abafitiye akamaro kandi atanga umusaruro mu murenge wabo.
- Abaturage bomu murenge wa Nyange barasaba kudakubitwa (Foto Ngaboyabahizi Protais)
Ikibatungura ni uko iyo bagerageje kugaragaza uruhande baherereyemo bajyanwa ku murenge maze abagize DASSO bakabahuka kugeza igihe bemeye ibitabarimo…. “turasaba ko tutakomeza kuyoboreshwa inkoni kuko ibyo mbona biba ino ntibiba ahandi.”
Umunyamabanga Nshingwabikorwa w’Umurenge wa Nyange Nteziryayo Emmanuel yagaragaje ko gukubita umuturage atari byiza anihaniza ababikora.
Yagize ati “Umuti ukwiye ntabwo ari uko umuturage akubitwa mu gihe anyuranije n’amabwiriza gukubita umuturage ni ikosa rikomeye abayobozi bose bakwiye kubyirinda. Ahubwo umuturage akwiye kwigishwa ku neza muri gahunda iyo ariyo yose y’iterambere yakora amakosa akabihanirwa ariko dakubiswe; Tugiye kuganira na bamwe mu bayobozi bafite umuco mubi wo gukubita umuturage.”
Abaturiye Umurenge wa Nyange bavuga ko iki kibazo n’iyo bagiye ku kibaza ubuyobozi bw’akarere cyangwa intara mu gihe bwabasuye bahohoterwa bagafatwa nk’abagandisha abandi abaturage.
Yanditswe na Ngaboyabahizi Protais.


text:
Rulindo: Abaturage bafite impungenge z’amazi y’ibishanga bakoresha
Abaturage batuye mu kagari ka Kayenzi mu murenge wa Bushoki mu karere ka Rulindo,bavuga ko bamaze amezi agera kuri atandatu batazi icyitwa amazi meza,bitewe nuko isoko ya rutembe bavomagaho yaje kuziba bitewe n’ibiza by’imvura.
Aba baturage bavuga ko iyo bakeneye amazi bajya kuvoma amazi nabo bavuga ko yanduye yo mu mibande no mu bishanga,bakavuga ko iki kibazo bakimaranye amezi agera kuri atandatu,kandi ko bakora urugendo rutari ruto bagana iyo mu mibande no mu bishanga bajya kuvoma ayo nabo bita ko ari mabi ariko bakayavoma kubera kubura uko bagira. Aba baturage bakaba barangamiye ubuyobozi ngo burebe ko bwabagezaho amazi meza.
Uwitwa Nizeyimana Izayi wo muri aka gace katagira amazi avuga ko nta mazi bafite ngo bitewe nuko amasoko yakamye,ngo bakaba bategereje ko ubuyobozi bw’Akarere bwabakemurira iki kibazo.
Yagize ati:”Akarere nagasaba ko mu gihe habaye ikibazo cyo kubura amazi bagakwiriye kugira vuba kuko baba bafite abatekinisiye bakaza bakabikora abaturage bakabona amazi byihuse, kuko bigira ingaruka nyinshi ku buzima bwacu,iyo nta mazi meza dufite”.
Undi muturage witwa Uwamariya Jacqueline nawe avuga ko bafite ikibazo cy’amazi agasaba ko bafashwa bakabona amazi meza akagezwa no mu ngo zabo.
Ati:”Abaturage ubu tujya ku mugezi rusange tukaba twifuza ko bayarekura bakavuga ibintu byaba bikenewe umuntu asabwa ufite ubushobozi akaba yanayagira mu rugo iwe”.
Kuri iki kibazo,Murindwa Prospel umuyobozi w’akarere ka Rulindo wungirije ushinzwe ubukungu n’Iterambere,yemeza ko iki kibazo hashize igihe gito bakizi,akaba yizeza aba baturage ko iki kibazo bagiye kugishakira igisubizo mu gihe cya vuba kitarenze icyumweru kimwe gusa.
Yagize ati:” Ni isoko nto yitwa Rutembe iba mu kagari ka Kayenzi, twamenye ko yazibye amazi aragabanuka mu matiyo ku buryo hari n’ivomo rimwe ritagikoreshwa ari n’ibintu byoroshye ku ni umuyoboro w’amazi yijyana. Ikibazo kigomba gukemuka vuba,ndumva kitazarenga icyumweru kitarakemuka”.
Akarere ka Rulindo kavuga ko impuzandengo y’abaturage bagezweho n’amazi meza ari 95%,kandi ko ibikorwa byo kuyakwirakwiza bigikomeje kubo atari yageraho, ibi bigakorwa hanasanwa imiyoboro n’amavomo byangiritse kubera ibiza by’imvura iri kugwa muri iyi minsi.
Gahunda leta y’u Rwanda ifite ni uko mu mwaka wa 2020, Abanyarwanda bagerwaho n’amazi meza bazagera ku 100%, bavuye kuri 85%.ubushakashatsi bwagaragaje ko mu myaka ibiri ikigo WASAC kigiyeho, Abanyarwanda bafite amazi muri metero 500 mu byaro na metero 200 mu mijyi bari kuri 84.8


text:
Bitewe n’imiterere y’akarere ka Nyabihu, hari abivuriza ku bitaro bya Shyira biri mu murenge wa Shyira, bavuga ko bakora urugendo byibura rw’amasaha abiri, bikabavuna cyane.
Mukandori Fortune umubyeyi twasanze amaze kubyarira mu bitaro bya Shyira, asobanura ko kugera kwa muganga ari imvune ikabije, kandi umuntu aba aje n’ubundi atameze neza.
Yagize ati “Kugirango ngere hano nabanje kwambuka uruzi rwa nyabarongo, ubundi ntega igare ringeza muri Vunga, nterera umusozi mbona ngeze hano nka sa munani kandi naje kare.”
Ibitaro bishya bya Shyira birimo kubakwa muri santere ya Vunga hafi y’umuhanda munini, bavuga ko bizabaruhura ingendo kuko ho hanagendetse neza, ahandi bakoraga ibitrometero birenga 10 hanagendetse nabi.
Mukandori akomeza agira ati “Urumva ibyo barimo kubaka muri Vunga bizadufasha kubera ko nk’ababyeyi nkatwe ntabwo tuzajya turuha, ushobora gutega nkiryo gare rigahita rikugeza imbere y’ibitaro utagombye guterera agasozi”.
Ruhetamacumu Eugene uhagarariye inkeragutabara zirimo kubaka ibitaro bishya bya Shyira, asobanura ko murwego rwo kwihutisha imirimo byahawe ingabo.
Avuga kandi mu kwezi kwa kabiri uyu mwaka wa 2017 bazaba barangije.
Ati “ibanga ni uko dukora amanywa n’ijoro, ikindi nta bunebwe burimo dukora nyine nk’abasirikare.
Abenshi ubona ni abantu bahoze mu ngabo n’abahoze mugicengezi n’abaturage bino aha nibo bakora, kandi abantu bino n’abakozi pe”.
Ibitaro bishya bya Shyira byubatse mu buryo bugezweho, imirimo yo kubyubaka ikazarangira itwaye hafi miriyari enye z’amafaranga yu Rwanda.
Uretse kwakira abarwayi baturutse mu mirenge itandukanye igize akarere ka Nyabihu, ibitaro bya Shyira binakira abarwayi baturuka mu turere twa Ngororero, Gakenke, na Muhanga.


text:
Rwanda | Nyamagabe: Bafashe ingamba zizatuma bitwara neza kurushaho mu mihigo y’uyu mwaka.
Umuyobozi w’akarere ka Nyamagabe Mugisha Philbert, aratangaza ko ibyatumye babura amanota menshi mu mihigo y’umwaka washize ubu ngubu batangiye kubikosora kugira ngo bazabone uko bitwara neza kurushaho mu mihigo yo muri uyu mwaka.
Kuri uyu wa mbere tariki ya 29/10/2012, ubwo akarere ka Nyamagabe kamurikiraga abaturage ibyo kamaze kugeraho mu gihembwe cya mbere cy’umwaka wa 2012-2013, umwe mu baturage bitabiriye uyu muhango yabajije ubuyobozi bw’akarere impamvu kari kugenda gasubira inyuma mu gihe kamaze igihe kinini ku mwanya wa mbere, ubu kakaba kageze ku mwanya wa 15.
Umuyobozi w’akarere ka Nyamagabe Mugisha Philbert, yasobanuye ko mu by’ukuri akarere katigeze gasubira inyuma mu mihigo kuko amanota kagira yagiye azamuka buri mwaka.
Umuyobozi w’akarere yagize ati: “icyo twishimira mu karere ka Nyamagabe ni uko mu mihigo y’iyi myaka itatu, ni uturere turindwi gusa tutasubiye inyuma. Ntiturigera na rimwe dusubira inyuma mu manota. Amanota yacu agenda azamuka kuva kuri 77, ukajya kuri 84, 88,5 y’umwaka ushizeâ€.
Akomeza avuga ko kuba umwanya ugenda usubira inyuma ari uko n’utundi turere tugenda dukora neza, kuko imihigo ari amarushanwa abantu bose baba bifuza kuba ku mwanya wa mbere. Akomeza avuga ko n’akarere ka Nyamagabe gakurikirana impamvu utundi twagaciyeho, ndetse n’ibibazo byabatesheje amanota bakaba barabimenye.
Mugisha akomeza agira ati: “nk’ ubukungu bugira amanota 60 ku ijana hari ibibazo twagize biturutse ku masoko. Hari imihigo imwe n’imwe iyo ubuzeho n’inota na rimwe bigira ingaruka ku manota ugira, kandi mwabonye ko uturere twose twegeranye ku manota, iyo ubuzeho 0,2 bishobora kuba byatuma utakaraâ€.
Aha yakomeje avuga nk’umuhanda w’amabuye utaruzura kandi waragombaga kuzura mu kwezi kwa gatandatu, ba rwiyemezamirimo batsindiye amasoko ariko ntakorerwe igihe, n’ibindi bitandukanye.
Aganira n’abanyamakuru, Mugisha yatangaje ko imbogamizi bahuye nazo bazikemuye ku ikubitiro kuko amasoko yose yatanzwe, ibikorwa binini bafite mu mihigo byose bikaba byitaweho, akaba saba ko abaturage n’abandi bafatanyabikorwa barushaho kubigira ibyabo.
Â


text:
UBUTUMWA UMUBYEYI BIKIRA MARIYA YAHAYE BYISHIMO KU ITARIKI YA 25/12/2011
Umubyeyi Bikira Mariya yaje yishimye cyane ari mu rumuri rwinshi cyane ntabona icyo ndugereranya nacyo nuko aranyitegereza aransuhuza ati:
B.M.: uraho mwana wanjye ukomeje kwihanganira ibigeragezo byose uhura nabyo?
BY.: uraho mama.
B.M.: mwana wanjye umeze ute?
BY.: mama meze neza gahoro nawe urabibona, ingendo zikomeje kuba nyinshi sinkiruhuka na rimwe.
B.M.: mwana wanjye ihangane ukomeze ukore ugushaka kwanjye n'umwana wanjye, ninguhamagara ujye witaba, aho ngutumye ugende.
BY.: mama ndatotezwa.
B.M.: mwana wanjye komeza utotezwe, ugeragezwe, ubababare kuko kubabara kwawe ni ibyaha by'abantu benshi bakomeje gukorera hirya no hino muri ino si ndetse no muri kino gihugu cyanyu cy'u Rwanda uri guhongerera. Ntacyo utazi rero byose warabibwiwe ko uzababara, gusa ntukajye ugira ikintu kikubabaza kuko igihe cyose mba nkuri iruhande, ntabwo nzagutererana na rimwe.
BY.: mama nubundi ndabizi kuko iyo mutamba hafi ntabwo mba ngihumeka umwuka w'abazima. Mama rwose nzagukorera, nzakugwa inyuma.
B.M.: mwana wanjye ongera unsuhurize abana banjye bose uti nimugire amahoro, nimugire amahoro, nimugire amahoro, nimugire amahoro.
Urukundo rwanjye rubasakaremo bana banjye, uyu munsi mbifurije Noheli nziza n'umwaka mushya muhire ariko muzawubemo intwari kuko uzarya umuhanga bana banjye, nkomeje kuba hano muri cyino gihugu cyanyu cy'u Rwanda bana banjye, nkuko nabasezeranyije ko ntazabasiga nk'imfubyi niko bimeze ubu ndi hano mu Rwanda rwanyu, ubu ndahicaye njye n'umwana wanjye Yezu Kristu wabapfiriye ku musaraba.
BY.: mama uyu munsi mumpishuriye byinshi murakoze, ariko mbere yo kugira icyo tuganira ubanze utubabarire ibicumuro byacu, ubanze uturuhurire imitima yacu iremerewe, ubanze ushyitse imitima ya benshi mu nda cyane cyane abana bawe bagukunda.
B.M.: bana banjye buri muntu wese kano kanya atekereze ku mutima, ashyitse umutima hamwe maze avuge ikiri ku mutima we ariko cyane cyane asaba yizeye kandi yumva ko icyo asaba gishoboka ariko cyane cyane yicisha bugufi kugira ngo ashobore kwakira icyo ari buhabwe.
Bana banjye, nkomeje kuza kubasura ntabwo nahwemye nuyumunsi niyiziye, nkomeje kubatumaho umwana wanjye w'intamenyekana, w'insuzugurwa uwo benshi bahinduye umusazi, ariko bana banjye hahirwa usara yamamaza ijambo ry'Imana, uwo arahirwa cyane.
Bana banjye uyu munsi wa none sinababwira ko mbabaye kandi ndi umubyeyi wanyu, sinababwira ko nishimye cyangwa mbagaye.
Bana banjye ndababaye cyane mbabajwe cyane nuko ibyo nkomeza kubabwira nta na kimwe mufata ahubwo mwibereye mu tuntu n'utundi.
Mwana wanjye, mbwirira abatuye isi uti isi mutuye mwayihinduye umwanda amategeko Imana yabahaye ntimukiyitaho na busa none kakaba kababayeho kandi ibyo nababwiye byose ibyinshi bimaze kugaragara.
Mwana wanjye umbwirire nabo bayobozi banyu, bambwirire uti mukomeje kumbabaza cyane murarya abo muyobora ntimukita ku ntama mushinzwe, nyamara bana banjye mubirye ariko ntabyo muzatunga, bana banjye, abana banjye bararira amarira yabo angeraho.
Bana banjye bambwirire uti igihugu cyanyu kiragoswe ubu shitani yakinjiyemo ubu iri gukorera ku mugaragaro ubu iritegekera abantu benshi yabinjiyemo iri kubakoresha byinshi mwana wanjye, ongera ubambwirire uti nimuhunge icyaha kibateranya n'Imana yanyu kuko ibikomeretsa umutima wanjye bikomeje kwiyongera hirya no hino muri kino gihugu, abana banjye baraboroga nta muntu ugifite ikintu cye cyose cyabaye icya bamwe kubera ko barusha amaboko, ibyo rero bana banjye iyo mbibonye birambabaza cyane mbisubiyemo mubirundarunde ariko si ibyanyu ntabwo muzabitunga.
Bana banjye murakomerewe cyane, none rero bana banjye mwumva ibyo mvuga mukabishyira mu bikorwa ndababaye muri bino bihe bibi bikomeye murimo ndabasaba gukoresha intwaro yanjye nyayo nabateguriye mwiyegurira umutima wanjye utagira inenge buri gihe mwifatanya nanjye muvuga isengesho rihoraho rya Rozari n'ishapule y'ububabare ku wa kabiri no ku wa gatanu,
Bana banjye kandi icyo nongeye kubasaba ni ukuvuga Rozari muzirikana amibukiro yayo yose kandi mutuje, muhabwa penetensiya buri gihe, mwumva missa ntagatifu , muhazwa buri gihe,
Bana banjye ibyo ndabibasabye cyane kandi sibwo bwa mbere nabibabwira ariko kenshi ntimubikora.
Bana banjye ndababwira ko buri gihe mugomba gusaba imbabazi igihe cyose kuko mudahora muri intungane, hari benshi banga gusaba imbabazi bavuga ko nta cyaha na kimwe bafite, ese ubwiwe ni iki ko uri umwere ngo de?
Nyamara kandi bana banjye nta byera ngo de!
Nyamara bana banjye mbafatiye hejuru y'inyanja mbarekuye gato mwagwamo, nteze amaboko ntegereje uwaza.
Isi mutuye ni ikibuga mwaharuriwe kugira ngo mukidagadureho kuko mutazi umunsi wo kubataruraho,
Bana banjye nababwiye kenshi mbaburira kenshi ufite ugutwi ko kumva arumve neza icyo naba narababwiye maze ashishoze,
Bana banjye mwumve neza igihe nje mbabwira mba ntaje kugirango ngo dukine, mba nje kugirango musenge mwisubireho kandi mba nje kubibutsa kugirango icyo mutazi mugikore ariko ntabyo mukora kandi mumenye yuko nta na kimwe nigeze mbabwira mutazi ibyo mbabwira ni ibyo mwari musanzwe muzi mba ndi kubasubiriramo,
Ndababwira ko mugomba gusingiza Imana igihe cyose, bana banjye ijambo ry'umwana wanjye ntirihera kereka iryo atavuze kandi bana banjye igihe cyose mujye mwihanganira ibyo mubonye cyangwa ibyo musanze.
Aka gahugu kanyu k'u Rwanda naragatoye, u Rwanda rugiye kuba karorero k'amahanga y'isi yose, si ugukina, umwana wanjye yabibabwiye abikuye ku mutima niko bimeze,
Bana banjye ndabinginze mureke gushinja bagenzi banyu mubabeshyera ibyo mutahagazeho, nimuvugishe ukuri kuko ukuri kurakiza.
Erega bana banjye ndabakunda, ndabakunda, ndabakunda, nimwirinde ikibi cyose n'igisa nacyo cyose maze muze munsanga kuko nteze amaboko ntegereje uwaza,
Bana banjye ndabakunda, ndabakunda, ndabatashya kandi mbatumaho muharanire ukuri, muharanire urukundo maze mube umwe koko.
Bana banjye nababwiye byinshi ariko mwanga kumva mbisubiremo mugiye kumvishwa n'ikibando.
Bana banjye ibintu birakomeye muri kino gihugu cyanyu ntibyoroshye ibikomeye biraje kandi bizarokoka bake dore aho navugiye mwanga kumva, nyamara bana banjye maze kunanirwa mbisubiyemo ibikomeretsa umutima wanjye bikomeje kwiyongera hirya no hino muri kino gihugu cyanyu cy'u Rwanda, ibi mbabwira muraza kuyoberwa uko bigenze muri gushaka amafaranga, mukomeje kunyunyuza imitsi ya bagenzi banyu nyamara kandi ntabyo muzatunga.
BY.: Mama mukomeje kunyereka byinshi ni uko binteye ubwoba. Mama murakoze, murakoze. Mama ndakwinginze fasha abawe bose ukomeze ubagenderere ubereke ikiza maze ikibi ukibarinde, udutsindire ikibi cyose mubyeyi kuko turi abana bawe ukunda.
B.M.: Mwana wanjye ongera umbwirire abana banjye uti abanjye munkunda nimunkomereho nanjye mbakomeyeho mukomeze mumbere abana nanjye mbabere umubyeyi, nimuvuge Rozari mubikuye ku mutima, musabire bagenzi banyu batabashije kuyivuga ndabibasabye,
Mbabwiye ibyo ibindi nzabibabwira ubutaha, ngaho mubane nanjye urukundo rwanjye urukundo rwanjye rubakomeze, ngaho mugire amahoro kandi mugwize andi.
Bana banjye muramenye sinzabe nyamwisiga ngo nisange namwe kandi ntimuzabe Babura mwaje, ndabinginze ndabibabwiye.
Bana banjye uyu munsi wa none mbahaye umugisha wanjye wa kibyeyi ku izina ry'Imana Data na Mwana na Roho Mutagatifu. Amina.
Bana banjye nzagaruka ubutaha ngaho murakoze murakagira Imana.


text:
Ikibazo cyo kutabona umwanya uhagije wo kuganira bishobora guturuka ku mpamvu zitandukanye akenshi usanga zagizwemo uruhare mu buryo bw’impanuka.
Urubuga Elcrema dukesha iyi nkuru rwanditse zimwe mu ngingo zishobora gutuma habaho kutumvikana hagati y’abashakanye.
Kuba umwe avuga amagambo menshi
Iyo uri umuntu uvuga amagambo menshi bigatuma icyo ushaka kuvuga ubanza kugisasira udahise urasa ku ngingo ushobora gutuma uwo mwashakanye abihirwa ntakwiteho cyangwa se ntagutege amatwi nk’uko ubyifuza.
Kwiharira ijambo
Umuntu wiharira ijambo ntareke ngo uwo bari kumwe avuge amutera kubihirwa, bigatuma uwo abwira atamwitaho igihe cyose ashaka kuvuga wenyine.
Kuvuga amagambo akomeretsa
Umuntu ukoresha amagambo mabi ashobora gukomeretsa, arimo gutukana, gutera ubwoba, atarimo ikinyabupfura bishobora guca intege uwo mwashakanye. Ibi akenshi usanga bijyana no gukoresha imvugo zirimo imigani gusa bigatuma mugenzi we adahita abyumva vuba. Ni byiza ko uvuga ikikurimo udaciye ku ruhande.
Kuvuga nkaho urimo kubwiriza
Kuvugana n’uwo mwashakanye nk’uri kumuha amabwiriza cyangwa kumubaza nk’uri mu rukiko ahitamo kutumva amasomo yawe akakwima amatwi. Mu buzima bw’abashakanye ntabwo hakwiye kubamo umwarimu wo guhora yigisha mugenzi we cyangwa se ngo umwe abe uri umucamanza wo guhata ibibazo undi.
Imvugo yo kugereranya
Kubwira uwo mwashakanye ukoresha amagambo amugereranya n’abandi cyangwa umwihanangiriza bimuca intege akumva ibyiza ari uko atakumva aho uvugira. Imvugo ikwiye kuranga abahuje umurunga w’urukundo ni iyo guhumurizanya no kubwirana amagambo meza.
Kutamenya igihe cyo kuvuga no guceceka
Umuntu agomba kumenya igihe gikwiye cyo kuganiriza umukunzi we. Igihe uwo mwashakanye ananiwe cyangwa se afite ibindi ahugiyemo nko kureba televiziyo n’indi mirimo kuri mudasobwa si cyo gihe cyo kumuganiriza. Igihe cyose ushaka ko muganira, ugasaba mugenzi wawe umwanya hakaba igihe aguhakanira ntugahatirize kuko aba atari mu mwanya mwiza wo kukumva.
Kugarura ibyarangiye
Igihe ugaruye ibyarangiye kandi wenda mwarabitinzeho mukabifataho umwanzuro, bituma umuntu akwima amatwi. Si byiza ko uhora ugarura ibyarangiye kuko bigaragara nk’ubudode ntibiteze imbere umubano wanyu.
Mu rugendo rw’abakundanye by’umwihariko abashakanye ntibigomba kubagarukiraho gusa ahubwo bikwiye kurenga umupaka bigakoreshwa n’ahandi.


text:
Bakoze umwiherero wo kwihwitura mu mikorere yabo
Abagize inama njyanama y’umurenge wa Kimironko mu karere ka Gasabo, umujyi wa Kigali bahuriye mu mwiherero w’umunsi umwe la Palise Gashora mu karere ka Bugesera, mu rwego rwo gusuzuma imitangirwe ya More...
Rwanda|Kwemeza imyanzuro si ko kazi k inama njyanama gusa
Inama njyanama zigomba kurenga urwego rwo kwemeza imyanzuro gusa ahubwo zigomba kugira uruhare mu gukora igenamigambi ryiza rishingiye ku byifuzo by’abaturage. Ibi ni ibyatangajwe na Fred Mufurukye, Umuyobozi More...
Musanze – Abakozi ba Sena barasabwa kuba intangarugero mu kazi kabo
tariki ya 06/01/2012 mu karere ka Musanze ubwo hatangiraga umwiherero w’iminsi itatu wagenewe abakozi ba Sena, Madame Jeanne d’Arc Gakuba Visi perezidente wa Sena, yasabye abo bakozi ba Sena kuba More...


text:
Kuwa 19th kanama 2014,njyanwa mu iyerekwa ubwo nalimvuye kumulimo w’Uwiteka,nerekwa imyuka (2);y’inzigo iturutse ku nkiko z’igihugu muburengera-zuba bw’igihugu ,mbona iyo myuka y’inzigo yambutse umupaka uhana imbibi na Congo ahitwa Igoma.
Kuwa 19th kanama 2014,njyanwa mu iyerekwa ubwo nalimvuye kumulimo w’Uwiteka,nerekwa imyuka (2);y’inzigo iturutse ku nkiko z’igihugu muburengera-zuba bw’igihugu ,mbona iyo myuka y’inzigo yambutse umupaka uhana imbibi na Congo ahitwa Igoma.
Nerekwa umuhanuzi mukuru ari imbere y’uwo mwuka w’inzigo,maze mbona bambutse umuharuro uhuza uRwagasabo na Congo,bamaze kugera kubutaka bw’Urwagasabo,mbona haje umuhanuzi-kazi w’ibinyoma aza gutera ubwoba umuhanuzi mukuru ko,arimo guhigwa ashakishwa kugirango acibwe igihana.
Uyu ni wa mugabo witwa Rupfu.
Ntangazwa ni uko umuhanuzi mukuru ntacyo abyitayeho,cyangwa ngo bimutere ubwoba,ibyo yaramaze guhanura bihinduka ubusa kuko ibyo yabikoreye kuri telephone agira ngo ntawumubona kubwamahirwe macye akubitana n’umuhanuzi mukuru aho yari yihishe maze ubuhanuzi bwe buhinduka impfabusa.
Uwo mwuka w’inzika umaze gukandagira kubutaka bw’Urwagasabo,mbona abanyarwanda bakwiye imishwaro barahunze bajyanwa mu ishuli aho bazajya kwiga igihe gito nyuma bazagaruka kumirenge tabo.Nerekwa bageze ku kibuga cy’ishuli mbona barateranye bahabwa amabwiriza ajyanye nayabanyeshuli.
Mbona umuhanuzi mukuru araje azanye nabakuru b’umuryango w’impunzi HCR,baza baje kureba abo banyeshuli ngo babahe ibyangombwa byose bisabwa kuba umunyeshuli ngo abe abyujuje,numva bavuga ko,harekuwe milliyari 21 z’Amanyarwanda zigomba guhabwa abo banyeshuli,nuko mbona yuko abanyarwanda barwaniye umwanya w’ubukuru wokuyobora abo banyeshuli kugirango babashe kwiba ayo mamiliyali yamafaranga yagenewe abo banyeshuli.
Ariko mbona uwo mwanya uhawe umwe mu bantu b’imfura y’inyangamugayo maze abarwaniaraga uwo mwanya bose baburiramo,nyuma yo kurwanira uwo mwanya ishuli ryahise rirangira abantu basubira kumirenge yabo aho bari batuye,icyo cyari igice kimwe.
Ndebye IKUSI,mbona banyampinga nabo bafite ishuli ryabo aho bari bateraniye,mbona ibinyabiziga byinshi bigemurira abo banyampinga ingemu ifite ikinegu cyo gukiranirwa,mu gihe ngitangajwe nibyo!Mbona umuhanuzi mukuru araje,abanyabiziga bamubonye bahita bose barahunga.
Mbona yinjiye mu ishuli abazaniye inkwi kugirango bazajye bitegurira ibifungurwa kugirango bareke kurya ingemu iriho gukiranirwa,ariko hagati muri banyampinga mbona babajwe ni uko umuhanuzi mukuru yinjiye mu kigo cy’ishuli akababuza umudendezo wabo,ndetse nabanyabiziga nabo ni uko bahise barakara ko babujijwe umudendezo w’ibyaha bikoreraga ntawubakoma mu nko nkora.
Ndebye ibumoso bwanjye mbona umwe mu bantu bahora bakurikirana ibihanurwa,uko bishyizwe agaragara ahita akoporora agatwara ubwo buhanuzi icyo abukoresha ntumbaze!Mbona ubu buhanuzi nshyizeho uyu munsi ko yarabukeneye cyane kugirango amenye ibigiye gukurikira.
Ariko numva ko,ngo iyo bamaze kubuna ubuhanuzi,bahita bahimba amayeri yokuburwanya,cyangwa babwifashisha muri gahunda zabo kuko baba bamaze kumenya ibigiye gukulikiraho,ibyo nabyo byarantangaje ariko kandi nsanga ar’ubusa kuko niba udashobora gukora icyo usabwa gukora,ahubwo ugakora ibinyuranye n’ubuhanuzi,ukabwifashisha muri gahunda zawe zo gukiranirwa birumvikana neza yuko ntakabuza umujinya w’Uwiteka ntuzabura kwaka hejuru y’ubugingo bwawe.
Ubwo ndakomeza nsa nk’ugana muburasira-zuba,ngera ku nzu y’etage,nyinjiramo mbona ndi kumwe n’umugabo muremure wari imbere yanjye witwa Rupfu,uyu mugabo ni mure mure cyane afite nka metero 2½ ,nigikara afite amaso atukura,n’umugome cyane,nta rukundo agira cyangwa amaranga mutima,mbona yinjiye muri iyo nzu y’Etage muri kave hasi,nanjye ndamukurikira tugeze hasi cyane mbona yinjiye mu biro bishinzwe gutanga impapuro zimuhesha uburenganzira bwo gutwara abantu bageze igihe cyo gusarurwa ngo bakurwe mu isi yabazima.
Mbona yicaranye n’umuhanuzi mukuru muri ibyo biro,ubwo njyewe nari kumuryango ndi gukurikirana ibyo barimo bakora,ngira ikizere gikomeye ko,umuhanuzi mukuru arikumwe na rupfu kandi ko,nta cyo ashobora gukora arikumwe n’umuhanuzi mukuru,mbona ahawe urwandiko rumuhesha uburenganzira bwo gutwara abantu bagiye gukurwa mu isi cyane cyane ko yabwiwe ko ,agomba guhera mu rwagasabo.
Mbabazwa ni uko umuhanuzi mukuru nawe yabyemeje aho kugirango abyange mbona ahubwo arabyishimiye,bona rupfu yakaba uko yabaye uko,arasohotse anezerewe ameze nk’imbwa yibye inyama,ubwo ndababara nanirwa kubaza umuhanuzi mukuru icyamuteye gushyigikira rupfu ngo ahabwe uburenganzira bwo gutwara abantu bacu tugenda tutavugana turinda dutandukana.
Bene data Uwiteka abakomeze kandi Imana yo mu ijuru ikiranuka muri byose ikomeze kubagirira neza,ibiteho,abataha muzasuhurize abatubanhirije uhereye 1959,1973,1994,ubwo igihe nigihumuza natwe tuzabasanga tunezerannywe hamwe n’Umwami wacu Yesu kristo wapfuye akazuka mubapfuye ubu akaba ar’iburyo bw’Uwiteka Imana yacu.Bye bye.


text:
Inzego z’ibanze zirasabwa kubaka ubuyobozi butuma haba umwuka mwiza mu bakozi
Guverineri w’intara y’amajyaruguru arasaba abayobozi mu nzego z’ibanze, mu ntara y’amajyaruguru gukora kuburyo haba umwuka mwiza mu bakozi bahwitura hakiri kare umukozi ugiye kugwa mu ikosa.
Guverineri Bosenibamwe Aimé avuga ko abayobozi b’inzego z’ibanze bagomba kureba uburyo bufatika bwo gufata neza abakozi babo.
Agira ati “iyo uri umuyobozi ukumva ugomba kwirukana abakozi buri gihe…nawe umenye ko bizakugira ho ingaruka kuko n’urwego uyobora ntaho ruzaba ruhagaze. Umuyobozi uyobora neza ni uyobora ahantu hatarangwa amakimbirane, hatarangwa guhindura abakozi buri gihe…â€
Abayobozi b’inzego z’ibanze bagomba guharanira kubaka aho bakorera kuburyo haba umwuka mwiza mu bakozi, umukozi ugiye gukora ikosa bakamuhwitura hakiri kare atararigwa mo nk’uko Guverineri Bosenibamwe abisobanura.
Ariko akomeza avuga ko hari ibyaha umukozi yakora bidakwiye kwihanganirwa. Agira ati “…ntabwo bivuze kwihanganira abajura, n’abandi bakora amakosa agambiriwe, agamije kwangizaâ€.
Guverineri w’intara y’amajyaruguru avuga ko ibyo byose inzego z’ibanze zizabigera zikurikiza amategeko: ziharanira kubaka ubuyobozi butuma habaho ituze mu bakozi, kwitonda ndetse no gufata ibyemezo bikumira cyangwa se bihana abantu b’abanyamakosa akomeye cyane.


text:
Ndi umukobwa w’imyaka 22, iwacu ni ku Kamonyi narangije amashuri yisumbuye maze imyaka 3 ndangije kwiga, njya nsoma inkuru zanyu mwandika ku Umubavu.com mugira inama abantu, nanjye mfite ibibazo kinkomereye nimungire inama.
Nakundanye n’umugabo ari nawe wanyambuye ubusugi bwange tumenyaniye kuri Facebook, yakundaga kumbwira ko ankunda kandi ko ashaka ko tuzabana, nyuma yaje kunsaba ko duhura tukaganira ku rukundo rwacu kandi ambwira ko ashaka ko twazararana muri Rodge i Kigali.
Nabeshye Mama ko hari umwana twiganye ufite ubukwe kandi ashaka ko mufasha nkamwambarira, Mama yampaye uruhushya ngeze i Kigali yakodesheje Rodge turaranamo bukeye ampa ticket ndataha.
Igihe cyanjye cy’imihango ntiyigeze iza byanteye ubwoba bituma mubwira ko nshobora kuba ntwite, yansabye ko njya i Kigali anjyana ku muganga basanga ntwite musabye ko twabana ambwira ko bidashoboka kuko afite umugore n’abana 3.
Naratunguwe kuko tumenyanira kuri Facebook yambwira ko nta mugore agira akibimbwira nagize agahinda kuko Mama yahoraga ampana kujya mu bahungu nari naragerageje kubyubahiriza kuko naryamanye na we ndi isugi.
Natorotse umubyeyi ubu nkora uburaya kandi mbona ari umwuga uzankoza isoni nshaka kubivamo ariko natinye gusubira iwacu.
Nagize ubwoba bwo kubwira Mama ko ntwite nagiye Kimisagara ku mukobwa twiganye nsanga akora umwuga w’uburaya arancumbikira ambwira ko nintatega abagabo azanyirukana byatumye nanjye ntangira gutega abagabo ariko kubera isoni zo gutinya ko abantu bambona bakazabwira Mama ko ndi indaya kandi ntabwo azi aho mba kuko natinye kubwira Mama ko ntwite amenye ko ndi indaya ahari yakwiyahura.
Nabuze icyo nakora mungire inama, ubu mfite inda y’amezi 5 numva nataha ariko byarananiye kuko ntinya ko kubwira Mama ko ntwite ariko natekereza umwuga nkora ko untera isoni ndetse nuko umubyeyi amenye ibyo ko ndi indaya ashobora no kwiyahura nabuze icyo nkora ndasaba abasomyi b’Umubavu kungira inama z’icyo nakora nkava mu buraya kuko ntabwishimira ndetse ntinya kubabaza umubyeyi wanjye wampaga byose ubu ntazi aho mba.
Daniel MUKESHIMANA/Umubavu.com
Wowe tuza utekereze bya kigabo !Ihangane wakire ikibazo cya mbere wahuye nacyo cyo gutwara inda,ni ukuri si wowe wa mbere bibayeho. Genda ubibwire umubyeyi wawe azakubabarira. Reka uburaya kuko buzagukururira no kwandura Sida kd byo byazakugora kubyiyumvisha kubyiyumvisha kurutaho.
Ubundi waramubabaje kuvayakubura UKWIYE kujyenda ukamubwiza UKURI arikose uvugishije ukuri nigute UBASHA kwemera kuryamana numuntu umuhuriye kuri Fec.umbwambere njyenda uzabe imbabazi azakubabarira NONESE
Yagira gute.
subira iwanyu ntakizakurutira umubyeyi azagutonganya ariko bishire ibyo urimo urabyandutiramo indwara na sida nibindi funga umwuka utahe hakiri Kare niba utarandura usenge Imana iguhindurire ubuzima .
uwo muntu mumuhe email yanjye nzamufashe kubona akazi, Anyandikire
uwo muntu mumuhe email yanjye nzamufashe kubona akazi, Anyandikire
uwo muntu mumuhe email yanjye nzamufashe kubona akazi, Anyandikire
itahire mam wawe azagutuka
ariko bishire va muburaya
kandi uzabona undi mugabo
nababyaye3baramubona humura
ariko uwo mugabo ntabwo aru
umugabo nibwa iyo anagufasha
nibura.vamuburaya wahasiga
ubuzima subira murugo witeguye kubwirwa nabi ariko
bizashira mam nimisi mike
umujinya urashir


text:
Iki gitaramo cyabaye kuri uyu wa Gatanu tariki 16 Kamena 2017, kibera mu cyumba cy’imyidagaduro mu kigo cy'amashuri cya St Aloys guhera saa kumi n'ebyiri z’umugoroba. Nkuko bisanzwe bimenyerewe ndetse nkuko byagenze mu gitaramo cyakibanjirije cyabereye i Huye Kwinjira biba ari ubuntu dore ko ari igitaramo kiba gitumiwemo abantu bose bakunda imbyino n’indirimbo gakondo. Aha bakaba baba bafatanyije n'abanyeshuri bo mu ishuri rya muzika ku Nyundo.
Nk'uko byari byaragaragaye mu gitaramo nk'iki cyabereye mu ntara y’Amajyepfo itorero ‘Urukerereza’ i Rwamagana ryigishije urubyiruko uko cyera intore zahigaga, ibi ngo bishimangira intambwe igihugu cyateye yo gusubira ku isoko tukamenya ibyaranze umuco wacu ndetse tukawuvomamo mu gushaka ibisubizo by’ibibazo ku buzima bw’igihugu.
Ibi bitaramo byiswe ‘Imihigo y’intore’ biteganyijwe ko bizazenguruka igihugu cyose ku ikubitiro bakaba barahereye mu ntara y’Amajyepfo muri Werurwe 2017, aho bavuye bajya i Burasirazuba mu karere ka Rwamagana mu kigo cy'amashuri cya St Aloys. Ubu hakaba hatahiwe kujya no mu zindi ntara zitarageramo iki gitaramo.
REBA AMAFOTO:
Abafana bari buzuye kugera naho bicaye hasiUmuhango wo guhiga bigisha abitabiriye igitaramo uko bahigaBatereka intango y'imihigoIgitaramo kiranzitse ababyinnyi bari gushimisha abakunzi bumuzikiIntore zari zakamejeje zigamije gususurutsa abantuMariya Yohani na Muyango ndetse n'abana biga muzika ku Nyundo bashimisha abafana Abarimu n'abayobozi bishimiye iki gitaramoAbanyeshuri biga ku Nyundo bacurangiye abafanaYitabiriye igitaramo afite umuduri nubwo bitamworoheye ko awucurangaAbanyeshuri bo ku Nyundo nibo bashoje iki gitaramo


text:
Amafaranga bemerewe na RGB azabafasha kugera ku ndoto zabo
Bamwe mu bayobozi b’imiryango itegamiye kuri Leta batangaje ko amafaranga bemerewe n’ Urwego rw’Imiyoborere RGB, nibayabona azabafasha kugera ku ndoto bafite zo guteza imbere imibereho myiza y’Abanyarwanda.
Babitangaje ku gicamunsi cyo kuri uyu wa kane ku itariki ya 2 Gashyantare 2017, nyuma y’inama yahuje RGB n’abayobozi b’amadini ndetse n’abayobozi b’imwe mu miryango itegamiye kuri Leta.
Muri iyi nama yari iyobowe n’Umuyobozi wa RGB Prof Shyaka Anastase, yavuze ko, buri muryango uzahabwa miliyoni 25, mu gihe uzagaragaza umishinga uhiga indi mu kwimakaza imibereho myiza y’abaturage.
Yavuze kandi ko iyi mishinga icumi izahabwa aya mafaranga igomba kuba yibanda cyane ku burenganzira bwa muntu, uburinganire n’ubwuzuzanye, ubumwe mu miryango, kurengera umwana, kurwanya ihohoterwa rishingiye ku gitsina n’irikorerwa abana.
Igomba kwibanda kandi ku gutanga ubufasha mu by’amategeko n’ubwunzi, uburere mboneragihugu, kwigisha abantu akamaro ko gutora, kuzamura imibereho y’abaturage n’ubuzima rusange.
Hari kandi kwegereza abaturage serivisi n’ubumenyi mu bijyanye n’ubuhinzi n’ubworozi, gufasha abaturage kugira uruhare mu bibakorerwa no kubagezaho serivisi nziza,iterambere ry’amakoperative, umurimo no guteza imbere umuco, gufasha mu kubaka ubushobozi bw’imiryango irimo ikora ibijyanye n’itangazamakuru no kubungabunga ibidukikije.
Emmanuel Hakizimana uhagarariye Umuryango witwa Sacora ukorera mu Murenge wa Kinigi n’uwa Nyange, yavuze ko bizeye kuzagaragara muri iyi miryango izemererwa guhabwa aya mafaranga.
Ati” Aya mafaranga azadufasha kunoza imikorere yacu yo gufasha mu mishinga dusanganywe yo gufasha abaturage mu iterambere.
Icyizere cyo gutsindira aya mafaranga turagifite kuko dusanzwe tubikora, kandi dusanzwe duhigura imihigo twahize, tugendeye kuri gahunda nziza z’igihugu cyacu.”
Mukasekuru Donatile uhagarariye umuryango witwa Nyina w’umuntu, nawe yatangaje ko aya mafaranga bizeye kuzayabonaho, anavuga ko azabafasha kugera ku ndoto bafite zo kubona Umuryango Nyarwanda ufite amahoro.
Yagize ati” Nari naratangiranye ubushobozi bucye mfasha abagore kugira ngo babe ibisubizo mu miryango yabo. Mfite icyizere kandi n’ubushake icyo nari narabuze ni ubushobozi, ubu ndabubonye ngiye gutsinda.”
Aya mafaranga yagenwe n’ishami ry’ umuryango w’abibumbye ryita ku iterambere, riyacisha muri RGB ngo azahabwe iyi miryango, hagamijwe kwimakaza imiyoborere myiza.
Iyi miryango yahawe itariki ntarengwa ya 28 Gashyantare 2017, yo kuzaba yarangije kwerekana iyi imishinga, ubundi igatangira gusuzumwa.


text:
Kuva muri 2015 kugeza mu ntangiriro za 2016 nibwo hatangiye kuvugwa ibibazo byo kutumvikana hagati y’abashinze iyi Kaminuza bacitsemo ibice bibiri, ikigizwe na Dr Gahutu Pascal, Umuyobozi Mukuru w’iyi Kaminuza n’irindi tsinda ry’abanyamigabane bane barimo Oscar Nzeyimana, Depite Mporanyi Théobard, Ally Abdul Karim Kayihura n’Umunyakenya Timothee Ngatia Nyate.
Aba bagabo bane bashinjaga Dr Gahutu Pascal kwikubira ubuyobozi bwa Kaminuza, we akavuga ko batatanze amafaranga y’imigabane bemeye ubwo bayandikishaga mu Kigo cy’Igihugu gishinzwe Iterambere, RDB.
Iki kibazo cyaje gutuma Minisiteri y’Uburezi, yandikira iyi Kaminuza ibaruwa igaragaza ko abayifitemo imigabane nibatumvikana, igomba gufungwa ku wa 29 Mutarama 2016, kugira ngo ireme ry’uburezi ribashe kubungwabungwa.
Ubwo Senateri Jean Damascène Ntawukuriryayo na Marguerite Nyagahura, bagize Komisiyo y’Imibereho Myiza, mu Nteko Ishinga Amategeko, Umutwe wa Sena baganiraga n’abahagarariye abanyeshuri muri iyi Kaminuza, ku wa Gatatu tariki ya 9 Ugushyingo, Dr Gahutu Pascal, yabatangarije ko ibibazo byari hagati yabo byakemutse.
Ati “Igihe ibi bibazo byari birimo byahungabanyije abanyeshuri, ikibazo nyamukuru cyakururaga ubwumvikane buke ni icy’abanyamigabane bari batarishyura amafaranga biyemeje gutanga. Inama y’Umutekano y’Akarere yemeje ko abo batarishyura iyo migabane bashaka ayo mafaranga kugira ngo bajye mu buyobozi bwa Kaminuza.”
Akomeza avuga ko izo ntambara zatumye abanyeshuri bagera kuri 800 bagenda, bamwe bava mu ishuri, abandi bisubirira kwiga muri Repubulika Iharanira Demokarasi ya Congo.
Bamwe mu banyeshuri na bo bemeza ko ibibazo byagizeho ingaruka mu myigire yabo.
Ngendonziza Berancille ati “Byatumye bamwe mu banyeshuri bahagarika amasomo, natwe twize dufite ubwoba ko iri shuri bazarifunga.”
Ndahayo Eliezel we ashimangira ko abanyamigabane bababwiraga amagambo menshi bitewe n’inyungu zabo.
Ati “Umunyamigabane umwe yanyuraga ku ruhande akabwira abanyeshuri ibitari byo n’undi gutyo akurikije inyungu ze. Ubu abanyeshuri nta kibazo dufite imyigire imeze neza, icyo tureba ni ibjyanye n’amategeko y’imyigire n’ireme ry’uburezi duhabwa.”
Umuyobozi w’Akarere ka Rusizi, Harerimana Frédéric yabwiye IGIHE ko iki kibazo bakigiyemo mu rwego rwo kumvikanisha impande zombi, hafatwa imyanzuro yuko bagomba kumvikana cyangwa bananiranwa Kaminuza ikagira ubuyobozi buhamye hakurikizwa amabwiriza n’amategeko agenga amashuri makuru na za kaminuza.
Visi Perezida muri Komisiyo y’Imibereho myiza n’Uburenganzira bwa muntu, Marguerite Nyagahura, yavuze ko mu rugendo barimo rwo kugenzura no kumenya imikorere mu bikorwa bya Guverinoma mu birebana n’amashuri makuru na za kaminuza, basanze aba banyeshuri bishimira kuba baregerejwe iyi Kaminuza ariko ko bagifite ibibazo birimo inyubako nke ndetse n’ibikoresho bidahagije.


text:
Nubwo atari bose ariko hari abasore batazi kubasha kumenya niba umukobwa yabakunze cyangwa abafitiye amarangamutima. K’utabasha kumenya niba umukobwa agufitiye amarangamutima byaba intandaro yo kwitinya no kudatera intambwe nk’umusore ngo usabe urukundo.
Mu gushaka gufasha abasore bafite iki kibazo twifashishije urubuga wikihow.com. Uru rubuga rutanga ibimenyetso byinshi byagaragariza umusore ko umukobwa amwibonamo kandi amufitiye amarangamutima gusa twafashemo iby’ibanze.
1. Yumva mwahorana:
Nkuko hagati y’abantu bakundana bigenda,umukobwa ugukunda kandi ukwiyumvamo aba yumva iteka mwahorana, muganira.
2. Kukwereka inshuti ze
Iki nacyo ni ikimenyetso kigaragaza umukobwa ugufitiye amarangamutima. Nubwo utaramubwira ko umukunda, akunda kukwereka inshuti ze. Uzatungurwa no gusanga hari abakuzi kandi wowe ari ubwambere muhuye, uzi impamvu? Ni uko ahora abakubwira ndetse abakuratira.
3. Iyo mugirana ikiganiro aba ahari wese
Niba umukobwa akunda guha agaciro ibiganiro mugirana ndetse ukabona bimushishikaje, nacyo twagishyira mu bimenyetso ko wamutwaye uruhu n’uruhande.
4. Aho ari hose yumva mwaba muri kumwe
Ibi bituma ahora gusaba ko mwajyana mu birori runaka, iminsi mikuru, amakwe yatumiwemo n’ahandi hanyuranye. Impamvu ibimutera ni ukugira ngo mube inshuti zihariye kurushaho, umubano wanyu ube wavamo urukundo rufatika.
5. Iyo wisanzuye ku bandi bakobwa ntabyishimira
Kuba hari abandi bakobwa mwagirana ibihe byiza bituma abura amahoro ndetse ukabona ko bimubanganamiye. Nubwo utigeze umubwira ko umukunda ariko we agufata nk’umukunzi we nubwo ntabyo yakubwiye. Kukubonana n’abandi bias nkaho wamurutishije abandi
6. Indoro
Umukobwa ugukunda kandi ukwiyumvamo akureba indoro ya gira icyo umbwira. Uretse ko ijisho rikurebye nabi n’irikureba neza utabura kubitandukanya.
7. Ibiganiro by’urukundo
Kenshi iyo muganira akora uko ashoboye ngo muganire ibiganiro by’urukundo. Niba akunda kukubaza niba ufite inshuti y’umukobwa, ntakabuza ni uko ashaka ko ugira icyo wibwira.
Uzumva akenshi akunda no kukubaza uko umukobwa ukunda cyangwa wakunda yaba ateye n’imico igomba kumuranga. Ibi bimufasha kumva niba hari ingeso udakunda yaba afite yamubuza kukugiraho umukunzi.
8. Umunsi w’amavuko
Umukobwa ukwiyumvamo aba azi byinshi bikwerekeyeho kugeza ku munsi wavukiyeho cyangwa indi minsi ifite icyo ivuze mu buzima bwawe. Niba umunsi w’izihizaho italiki wavukiyeho ubonayashyashyanye , akanagutegurira impano kandi ihuje n’ibyo ukunda , ntakabuza aragukunda.
9. Ni umufana wawe ukomeye
Ibintu byose ukora arabyishimira kandi akabikwereka. Akora uko ashoboye ngo akwereke ko atandukanye n’abandi.
10. Gukora ibikorwa bikureshya
Mu gushaka ko umureba, umukobwa agerageza gukora uko ashoboye ngo umwiteho , umurebe. Ibi bigendana no kwambara imyambaro ikureshya, ijwi rituje, inseko nziza,..
Icyitonderwa:
Bitewe nicyo agushakaho, umukobwa ashobora kukwereka ibi bimenyetso ndetse n’ibyo tutavuze hano , ukibwira ko agukunda ariko ibyo ubona bihabanye n’ibimuri ku mutima, afite ikindi kimugenza. Abakobwa barimo ibyiciro byinshi. Bitewe n’uko umukobwa ateye, ashobora kutagukorera cyangwa kukwereka ibi bimenyetso atari uko atakwiyumvamo ahubwo ariko atazi kwerekana amarangamutima ye. Kuba umukobwa agukunda ntibisobanuye ngo nawe uhite umukunda. Genzura urebe niba nawe umufitiye amarangamutima cyangwa se umukunda nkuko abikugaragariza.


text:
Urubuga elcrema rugaragaza ko abagore aho bava mu rukundo rwabo n’abo bashakanye cyangwa n’ababo bifuza gushakana ibintu bifuza gukorerwa n’iyo bo baba batabikora.
Kwitabwaho
Abagore aho bava bakagera bakunda umuntu ubitaho akabatega amatwi.
Umugore wese akunda umugabo umuha umwanya akamwumva, akamugisha inama ku buryo yumva ko mu buzima hari icyo avuze cyangwa amariye umugabo we mu bujyanama. Umugore wese akunda umugabo umugira inkoramutima ye kandi akamuhozaho ijisho mu kumwitaho no kumubera aho atari.
Guteteshwa
Umugore wese ashaka gukundwa no kugaragarizwa urukundo n’umugabo we. Aba ashaka guteteshwa kuri buri myaka yose agezemo yaba 20,40, 50, 80 n’iyo we yaba atabikora, igihe cyose aba yishakira guteteshwa no gufatwa nk’aho ari bwo mukimenyana, ni ko bameze.
Umugabo utamuca inyuma
Nta mugore wishimira gusangira umugabo we n’undi muntu; igihe cyose umugore ukunda umugabo we by’ukuri atamuryarya aba ashaka ko yaba uwe wenyine ariko no ku bagabo ni uko.
N’iyo yaba ari umukecuru rukukuri, ashavuzwa bikomeye no kubona umugabo we afitanye gahunda n’undi muntu w’igitsina gore.
Ubunyangamugayo
Umugore wese yifuza umugabo w’inyangamugayo cyangwa w’umunyakuri uvuga ukuri uko ibintu byaba bimeze kose.
Yaba ari akiri muto cyangwa akuze umugore wese ashimishwa n’umugabo w’inyangamugayo ku buryo amugirira icyizere akamubwira byose ntaho amukinze.
Imyaka yose umugore yaba amaranye n’umugabo, ntabwo aba yifuza ko yamubeshya n’iyo yaba inshuro imwe, kongera kumugirira icyizere biba bigoye.
Ni byinshi abagore bakunda mu buzima bwabo n’abo bashakanye ,gusa biba byiza iyo batekereje ko n’abagabo hari ibyo babikunda maze bikaba magirirane.


text:
Nitwa Chantal ntuye mu Karere ka Muhanga mfite imyaka 19 y’amavuko ,ikibazo cyanjye uko giteye hashize hafi imyaka igera kuri 2 naragize ikibazo k’inkomereye cyane, niga mu mwaka wa gatatu w’amashuli yisumbuye umuhungu yansabye ko dukundana , nanjye naje kumwemerera kuko numvaga nkeneye gukundana dore ko ariyo myaka nari ninjiyemo.
Byabaye aho ngaho umusore akajya ampamagara tukaganira nta kibazo nyuma y’igihe gito umusore yaje gutegura ibirori iwe,aza kuntumira nk’umukunzi we , nahasanze abantu benshi turishimana bisanzwe nk’abari mu birori, nyuma y’amasaha make ibirori byabaye nk’ibirangiye tuza guherekeza abandi nyuma tugarukana mu rugo nk’abakundana.
Umusore twageze iwe mu rugo yikoza mucyumba anzanira Fanta ariko sinigeze ngira amakenga ko hari icyo yaba yari yashyizemo, nanyweye Fanta nyuma sinzi uko byaje kugenda nakangutse nsanga ndyamye mu buriri bwe nambaye ubusa yigendeye,imyenda yanjye yayizinze yantaye yigendeye.
Muri make uko byagenze yaransambanyije kuko yari yampaye Feneriga ndasinzira sinamenya ibyabaye, agahinda karanyishe birandenga nenda gusara, kuko kuva icyo gihe njye sinonjyeye kumubona, naherutse ampa Fanta,ubundi ibyo yakoze yabikoze ntumva,kubw’umwaku nza nogusama ubu narabyaye mfite umwana w’umwaka n’igice.
Ibyo byose iyo mbyibutse mbura icyo gukora no kureka iyo ndebye umwana nakwibuka uburyo yavutsemo numva mwanze, gusa uwo se nyuma yaje ngo kuboneka aza gufungwa nanubu ariko nibaza icyo gukora kikanyobera.
Mu bintu bintera umutwe harimo kuba narabyaye umwana mu buryo ntateguye, kuba naracikirije ishuli nabyo birambabaza iyo mba nabura narabikoze ku bushake, ise w’uwo mwana sinzi icyo numva yakorerwa ,sinzi uko namwita niba ari umugome,umwicanyi, umurozi namuburiye izina peeeee.
Nkeneye inama zanyu kugira ngo mbashe kubaho mu mutuzo merewe nabi cyane, kubera ko ubu uko mbayeho ntago ari byiza nagato gusa Imana imbaye hafi umwaka utaha nazajya kwiyigira.